text:
-
- Imboni z'umutekano zitezweho kuba igisubizo ku kibazo cy'abarembetsi
Uturere twabimburiye utundi muri iyo gahunda ni Burera na Gicumbi dufite imirenge myinshi ikora ku mipaka, ahakunze kumvikana insoresore ziyise Abarembetsi bakomeje guhungabanya umutekano binjiza ibicuruzwa bya magendu, urumogi n'inzoga zibujijwe mu Rwanda, ibyo byose bakabikora bitwaje zimwe mu ntwaro za gakondo bagerageza kurwanya inzego z'umutekano.
Ku ruhande rw'Akarere ka Burera gafite imirenge itandatu ikora ku mipaka irimo uwa Cyanika, ayo mahugurwa yahuje imboni z'umutekano 634, yasojwe ku wa gatandatu tariki 02 Ukwakira 2021 n'Umunyamabanga wa Leta muri Minisiteri y'Urubyiruko n'umuco, Bamporiki Edouard, wasabye abatojwe gushyira imbere inyungu z'igihugu kugira ngo batange umusaruro bategerejweho.
Ati “Iyo ukunda u Rwanda, ugatarama u Rwanda, ukimana u Rwanda ukarwanya icyo ari cyo cyose cyasubiza u Rwanda inyuma, biba ari imbaraga uhawe zituma urugamba ugiyeho urutsinda”.
-
- Minisitiri w'Ubutegetsi bw'Igihugu Gatabazi JMV
Minisitiri Bamporiki kandi yasabye imboni z'Umutekano kubakira kuri gahunda ya Ndi Umunyarwanda, aho yabibukije ko ari isanomuzi Abanyarwanda basangiye, ati “Bana b'u Rwanda, ubwo mutumwe muzimane u Rwanda kandi murutamike abandi. Muramenye, uru rugamba mugiyeho ntimuzarutsindwe”.
Mu Karere ka Gicumbi, na ho umuhango wo gusoza amahugurwa y'Imboni z'umutekano 436 zituruka mu mirenge ine yo muri ako karere, ari yo Cyumba, Rubaya, Kaniga na Rushaki aho bahuguwe ku burere mboneragihugu, gukunda igihugu n'uruhare rw'umuturage mu kwicungira umutekano nk'imboni y'umutekano.
Ni umuhango wabaye ku ya 02 Ukwakira 2021 mu Murenge wa Rushaki, witabirwa na Minisitiri w'Ubutegetsi bw'Igihugu Gatabazi JMV, wibukije urwo rubyiruko ko rugomba kugendera ku mahitamo y'igihugu no kuyazirikana mu migirire n'imibereho yabo ya buri munsi, bagendeye ku bumwe bw'Abanyarwanda, kureba kure no kubazwa inshingano.
Mu zindi mpanuro yabahaye yagize ati “Nta ntore ikwiye kwibaza amaherezo y'ejo, ahubwo urubyiruko rufite inshingano yo gutekerereza igihugu no kugena inzagihe yacyo, hanyuma rugakora cyane kugira ngo ruyigereho”.
-
- Bahimbye n'umuvugo ugaragaza neza akazi gakomeye bagiyemo ko guhangana n'abarembetsi
Arongera ati “Ntabwo tubasabye kujya gufata ibiyobyabwenge, ahubwo turabasaba kujya gutanga ubutumwa kuri bene wanyu kugira ngo bareke gucuruza kanyanga mubagaragariza ububi bwayo”.
Bamwe mu Mboni z'Umutekano, batoranyijwe nk'inyangamugayo mu mirenge ikora ku mipaka kugira ngo bahangane n'ikibazo cy'uburembetsi mu turere dukora ku mipaka, bavuga ko batazigera batenguha ababagiriye icyizere.
Umwe ati “Mureke tudadire ziriya nziza ibiyobyabwenge binyuzwamo, hanyuma dukore urutonde rw'abarembetsi tuzi, kuko usanga abenshi ari benewacu, ari abavandimwe”.
-
- Imboni z'Umutekano mu Karere ka Burera zanacinye akadiho
Undi ati “U Rwanda ni igihugu cyacu, ni rwo rwatubyaye ntabwo twarugambanira ngo turugurishe, twebwe intore Imboni z'umutekano, twahagurukiye kimwe kandi twiyemeje guca burundu iyinjizwa ry'ibiyobyabwenge n'ibindi bitemewe mu Rwanda, byinjizwa bikadindiza iterambere ry'umuturage”.
Umuyobozi w'Akarere ka Burera, Uwanyirigira Marie Chantal, avuga ko afitiye icyizere izo ntore zisoje amahugurwa.
Ati “Aho abantu bambukira ni ho batuye barahazi neza, umupaka barawumenyereye, aho bacisha ibiyobyabwenge hose barahazi, ahaca magendu amayira yose barayazi Ubwo rero twizeye ko bagiye kuharinda, barinde uwo ari we wese ushaka kwambuka umupaka mu buryo butemewe n'amategeko, ariko banatange amakuru ku nzego zinyuranye z'ubuyobozi”.
-
- Nyirarugero Dancille Guverineri w'Intara y'Amajyaruguru
Akarere ka Burera ni ko kugarijwe cyane n'uburembetsi, aho mu mezi atarenze abiri ashize, muri ako karere hafashwe urumogi na kanyanga bifite agaciro k'amafaranga angana na Miliyoni 14, bifatanwa abantu 197 ubu bamaze gushyikirizwa ubutabera.
source : https://ift.tt/3A4QfFX


c: text/html

text:
Ni byiza kubona ahantu abahanzi batandukanye; abanditsi, abahanzi, ababyinnyi, abanditsi, abakina ikinamico na filimi, abanyabugeni, abanyarwenya, abanyamideli, abashushanya ….kubona ahantu bahurira bagakora imirimo yabo itandukanye.
Rwanda Arts Initiative igamije gufasha mu buryo butandukanye abahanzi n’abakora mu bikorwa ndangamuco guteza imbere ibikorwa byabo mu buryo burambye.
Dore impamvu 5 wahitamo gukorera kuri RAI
1.Ahantu bakira abahanzi bose
Rwanda Arts Initiative ni ihuriro ry’abahanzi bose ku nzego zose, ari abakizamuka cyangwa abamaze gutera imbere bari mu ngeri zitandukanye barahahurira bakisanga. Kugira amahirwe yo guhura n’abakora mu rwego rw’ubuhanzi rwawe.
RAI ifasha abahanzi kwigirira icyizere, cyane cyane nk’umuhanzi ukizamuka agira amahirwe yo guhura n’abamubanjirije, bakaganira, bakungurana ibitekerezo, bakamenyana bifasha mu kubyara ubufatanye burambye haba mu mikoranire no kumuhuza n’abandi bakora mu ruganda ndangamuco.
2.Ahantu heza
Ni byiza ku bahanzi kubona ahantu heza, hatuje hari umwanya uhagije wo gukoreramo; ari mu nzu, ku ibaraza no mu busitani. Ubusitani burimo ibiti n’indabyo bitandukanye ndetse n’ahantu ho kwicara heza.
Icyumba cy’inama n’amahugurwa ku bahanzi bashaka ahantu bahurira bakungurana ubumenyi n’ibitekerezo.
Ni ahantu ho gukorera hatuma ugira inganzo nyinshi.
3.Guhura n’abandi
Rwanda Arts Initiative ifasha abahanzi (artists) ndetse n’abakora mu ruganda ndangamuco (Cultural entrepreneurs) guhura bakungurana ibitekerezo , gufatanya no gufashanya, kumenyana, no gusangira amakuru y’amahirwe aboneka mu byo bakora.
Ni ahantu ho guhurira n’abantu batandukanye bitabiriye amaserukiramuco ndetse n’ibirori ndangamuco hirya no hino ku isi bakagusangiza amakuru n’ubumenyi bugutse. Kubasha kumenya amakuru yerekeye amahirwe ari mu ruganda ndangamuco mu Rwanda, mu Karere, muri Afurika ndetse n’ahandi ku isi.
4.Internet y’ubuntu
Mu rwego rwo gufasha abahanzi gukora ubushakashatsi, kugira amakuru , gusoma, kumenyekanisha ibihangano byabo, RAI ifasha abayigana kubona internet y’ubuntu ku buryo bifasha abayigana gukora batuje.
5.Gusangira ubumenyi
Rwanda Arts Initiative ifasha abahanzi kunoza imishinga yabo , kwagura ibitekerezo byabo, kubayobora mu kuyishakira inkunga, kubagira inama mu kunoza imishinga yabo kuburyo ibyara inyungu , ku buryo biva mu bitekerezo bikajya mu bikorwa, kumenya uburenganzira no kwandikisha ibihangano byabo n’ubundi bumenyi bufasha abahanzi mu nzego zitandukanye.
Kugira inshingano zo gukorana n’abihangiye imirimo mu ruganda ndangamuco; kugira Kampani, uruganda, oruganisiyo ifite gahunda, izatanga ibikorwa birambye, izafasha nyirayo kandi igafasha n’abandi.
RAI iherereye Kimihurura hirya gato ya Flash TV, 31 KG 670 St haruguru y’umuhanda.

robotstxt: allowed

filter: keep


text:
Abantu bibaza iki kibazo mwabasubiza iki??
Ngo mbese umuntu yitwa Intwali akiriho?cg yitwa Intwali atakiri muri ubu buzima??
Intwari z’u Rwanda n’ibiranga Intwari
Yanditswe na MUGABO LAMBERT
Intwari ni umuntu ukurikirana ibyo yiyemeje kugeraho bikavamo igikorwa k’ikirenga gifitiye abandi akamaro, akabikora mu bupfura, mu kwihangana no mu bwitange buhebuje kandi akirinda ubugwari mu migirire ye, ntagamburuzwe n’amananiza.
Intwari y’Imanzi
Urwego rushinzwe Intwari z’Igihugu, Imidali n’Impeta by’Ishimwe (CHENO), rutangaza ko Intwari y’Imanzi ari Intwari y’ikirenga yagaragaje ibikorwa by’akataraboneka birangwa n’ubwitange, akamaro n’urugero bihebuje. Muri iki kiciro k’Intwari z’u Rwanda hashyirwamo intwari itakiriho. Muri iki kiciro hakaba harimo Umusirikare Utazwi Izina: Ingabo ihagarariye izindi ngabo zitangiye Igihugu zikagwa ku rugamba mu bihe byashize, iby’ubu n’ibizaza.
Harimo kandi Maj. Gen. Fred Gisa Rwigema: Yaranzwe n’ubwitange buhebuje ubwo yayoboraga Ingabo za FPR Inkotanyi ku rugamba rwo kubohora u Rwanda mu mwaka wa 1990 nyuma akarugwaho.
Yagiriye akamaro n’abandi benshi kuko yarwanye intambara aharanira guca ubuhunzi haba mu Banyarwanda no banyamahanga no guharanira uburenganzira bwa muntu n’ibindi. Yabereye abantu bose urugero rwiza rw’ubwitange bashobora gukurikiza.
Intwari z’Imena
Mu ntwari z’Imena, nk’uko Urwego rushinzwe Intwari z’Igihugu, Imidali n’Impeta by’Ishimwe rubivuga, harimo Mutara III Rudahigwa: Yababaye umwami w’u Rwanda (1931-1959), yagaragaje ibikorwa by’urukundo mu Banyarwanda, ashyiraho ikigega cyo kurihira amashuri abana b’Abanyarwanda. Yakuyeho ubuhake abusimbuza akazi. Yagabiye abakene, yahirimbaniye ubwigenge.
Rwagasana Michel: Yabaye umunyamabanga w’Inama Nkuru y’Igihugu cy’u Rwanda n’Umunyabanga w’Umwami Mutara III Rudahigwa. Yabaye umukozi wa Leta Mbiligi muri Teritwari ya Ruanda-Urundi mu biro bishinzwe abakozi kavukire i Bujumbura.
Yagaragaje ubumuntu mu mibereho ye, agaragaza umutima wo gukunda abantu no kurwanya Politiki y’amacakubiri bituma ahara byose kugeza ku buzima bwe, yanze gukoresha ububasha yahawe ku nyungu ze bwite, ahubwo aharanira ubumwe bw’Abanyarwanda.
Undi uri muri iki kiciro ni Madamu Agathe Uwiringiyimana: Yabaye Minisitiri w’Intebe (Nyakanga 1993-Mata 1994). Yagize umutima wa kigabo ari Minisitiri w’Amashuri Abanza n’Ayisumbuye. Yahangaye gukuraho akarengane mu mashuri mu gihe abashinze icyo bita iringaniza bari bagitegeka igihugu. Yarwanyije ishyirwa mu bikorwa rya Jenoside yakorewe Abatutsi ndetse aza kwicwa azira ibitekerezo bye.
Hari kandi Niyitegeka Felicite: Yakoze imirimo itandukanye irimo kwigisha, kurera, gucunga umutungo no gufasha abatishoboye. Mu mwaka wa 1994 Jenoside yakorewe Abatutsi yamusanze ku Gisenyi aho yiciwe azira ko yarwanye ku Batutsi bihishe mu kigo ashinzwe kuyobora cya “Centre Saint Pierre”.
Abanyeshuri b’i Nyange batewe n’abacengenzi banga kwitandukanya tariki ya 18/03/1997 mu ijoro
Iri shuri ryisumbuye riherereye mu Ntara y’Iburengerazuba mu karere ka Ngororero ahari mu ntara ya Kibuye. Mu mwaka wa 1997 ubwo mu Rwanda hari umutekano muke, abacengezi bateye iri shuri binjira mu mwaka wa 5 n’uwa 6.
Ubwo abo banyeshuri baterwaga n’abacengenzi, bakinjira, bahise bababaza bati: Muratuzi? Barongera baravuga bati: Mwatwirukanye mu Rwanda duhungira muri Zaïre mudusangayo none “vous allez me voir”.
Basabye aba banyeshuri kwitandukanya. Bavuga bati: “Abahutu bajye ukwabo n’Abatutsi ukwabo”. Abanyeshuri basubiza bavuga bati: “Twese turi Abanyarwanda”. Ni bwo abacengezi batangiye kubarasa. Bamwe muri bo barapfa abandi barakomereka. Aba banyeshuri bavuga ko ubuyobozi bwahoraga bubashishikariza kubana mu mahoro. Abanyeshuri barokotse igitero cy’abacengenzi bahamya ko bakundaga gusenga kandi abayobozi bakababa hafi.
Abanyeshuri baguye muri iki gitero ni Mujawamahoro M. Chantal, Benimana Hélène, Niyongira Ferdinand, Mukambaraga Beatrice, Bizimana Sylvestre, Ndemeye Valens, Mukarutwaza Seraphine. Aba, bishwe muri iki gitero n’umwe wapfuye nyuma azize ingaruka z’igitero, ariko 40 barokotse iki gitero nabo ni Intwari z’igihugu mu kiciro k’Imena.
2 Comments on “Intwari z’u Rwanda n’ibiranga Intwari”
-
Abantu bibaza iki kibazo mwabasubiza iki??
-
Ni byo Kandi ni ngombwa kwibuka no kuzirikana intwali zacu zatubimburiye zikanadufungurira amarembo banyarwanda twese tugire umunsi mwuza w’intwali


text:
Huye: Abaturage 16 bashimiwe ibikorwa by’ubutwari byabaranze
Yanditswe na NSHIMIYIMANA EMMANUEL
Abaturage 16 bo mu mirenge itandukanye igize Akarere ka Huye, bambitswe imidari banahabwa ibyemezo by’ishimwe, kubera ibikorwa by’ubutwari byabaranze, cyane cyane mu gihe cya Jenoside yakorewe abatutsi.
Nk’uko bisobanurwa n’Umuyobozi w’Akarere ka Huye Kayiranga Muzuka Eugene, abashimiwe bose bakoze ibikorwa byiza Abanyarwanda bakwiye gufatiraho urugero, mu migirire yabo ya buri munsi.
Yagize ati “Abarinzi b’igihango twahembye uyu munsi, tukabambika imidari tukanabaha ibyemezo by’ishimwe, barashimwa ibikorwa byiza byakabaye bibera n’abandi urugero mu mikorere yabo ya buri munsi, rwo guharanira gukora neza kuko iyo ukoze ikiza kigusanga imbere.”
Muzuka avuga ko abahembwe barimo abaranzwe n’ibikorwa by’ubutwari mu gihe cya Jenoside yakorewe abatutsi bagahisha abantu kandi bigaragara ko nta bushobozi budasanzwe bari bafite usibye urukundo, abagize uruhare mu gufasha abana b’imfubyi nyuma ya Jenoside ndetse n’abagerageje kuvugisha ukuri mu gihe k’inkiko Gacaca, bakemera kugaragaza ukuri ku byabaye mu gihe abandi bari bahisemo kwicecekera.
Umuyobozi w’Akarere ka Huye asaba rubyiruko by’umwihariko guharanira kurangwa n’ibikorwa by’ubutwari, cyane ko ngo ubusanzwe ntawaharanira kuba intwari mu gihe yamaze gusaza.
Yagize ati “Twagize amahirwe, twagize urubyiruko rwinshi kandi buriya nta bwo waharanira kuba intwari ushaje, ahubwo waharanira kuba intwari ukiri muto bya bikorwa biranga intwari ukabikora ugifite imbaraga, icyo twabwiraga urubyiruko rero ni ukubibutsa ko na bariya bana b’i Nyange bari urubyiruko nka bo.”
Ababyeyi bibukijwe ko nabo bakwiye kugira uruhare mu kwibutsa abana babo ko bakwiye gukurana umuco wo w’ubutwari no kwanga ikibi.
Bamwe mu batoranyijwe nk’abarinzi b’igihango bemeza ko iki gikorwa cyo gushimira abagize ibikorwa by’ubutwari kibatera ishema ndetse n’umwete wo kumva ko bakwiye gukomeza guharanira ikiza nk’uko bigarukwaho na Bagabo Emmanuel, batoranyijwe nk’abarinzi b’igihango.
Yagize ati “Ubu hari n’andi masomo nungutse kandi hari n’ikindi kizere nongeye kwigirira kuko mbonye ko mfitiwe ikizere nzakora cyane kugira ngo ntazatezuka kuri uru rugero rwiza bashyizeho.”
Undi muturage witwa Musabyimana nawe yagaragaje ko intego ye ari ukurangwa n’ubutwari. Yagize ati “Ikizere nagiriwe ngomba kugishyigikira ngakora ibikorwa byiza by’amahoro, ngakorana n’abo mu murenge wange tukabana neza nk’uko Umukuru w’igihugu abidusaba.”


text:
Rimwe na rimwe amagambo avanze n’ibikorwa ni ikintu kiryohera buri mukobwa wese uri mu rukundo. Amagambo afite uburyo afungura umutima, amagambo ni meza kandi amagambo ni uburyo bushobora gutuma wiharira umukobwa wenyine.
Dore amagambo 5 umukobwa atajya arambirwa kumva ku mukunzi we:
1.Uri mwiza
Buri mukobwa wese ashaka gutakwa, buri mukobwa wese ashaka kuba itandukanirizo n’abandi maze akaba umwe gusa, buri mukobwa wese aba ashaka ko umukunzi we amufata nk’aho ariwe mukobwa wenyine utuye ku isi. Niba wumva ko amagambo ashobora gutuma umukobwa yishima hanyuma ukaba utaramubwira uburyo ari mwiza, utegereje iki? Tuma umukunzi wawe aba umukobwa w’igitangaza mu buzima bwawe, ntabwo azigera abyibagirwa.
2.Usobanura isi kuri njye
Ni uwuhe mukobwa cyangwa umugore udashaka gusobanura byose ku mukunzi we? Hari ibintu byinshi bituma umugore cyangwa umukobwa mukundana asobanura byinshi kuri wowe. Numwereka ko asobanura byinshi kuri wowe nawe aziyumvamo ko ari uw’agaciro ndetse yumve ko ari n’uw’igikundiro, buri mugore wese ashaka gusobanura byose ku mukunzi we.
3.Ufite inseko irangaza bose
Nta kintu cyiza nko kuba useka neza; bituma abantu bagukunda; inseko nziza ituma umukobwa aba uw’igikundiro birenze ndetse nabo barabizi. Niba wumva ko inseko ari nziza nawe azahora agusekera, bityo gerageza kumwumvisha ukuntu aseka neza nawe bizamushimisha.
4. Ndi umunyamahirwe kuba nkufite mu buzima bwanjye
Abasore benshi bumva ko amagambo nk’aya baba barengereye, ariko ntabwo ariko biri; ni uburyo bwo gutuma umukunzi wawe akwiyumvamo nawe ukamwumvisha neza uburyo uri umunyamugisha kuba umufite mu buzima bwawe.
5. Ndagukunda
Ibi byo biza bisubiza byose; buri mukobwa aho ava akagera ufite umusore bakundana, ashimishwa n’uko umukunzi we ahora amwibutsa ko amukunda. Gusa ntabwo ari abasore bose bashobora ibi, ndetse nta n’ubwo abasore bose ari beza ku magambo, bityo umusore ukunda by’ukuri umukunzi we agerageza uko ashoboye maze akamwuvisha uburyo amukundamo.
Src:www.Elcrema.com


text:
ABAKURAMBERE N’ABAHANUZI
IGICE CYA 30 - UBUTURO BWERA N’IMIRIMO YABUKORERWAGAMO8
Ubwo Mose yari kumwe n’Imana ku musozi, yahawe itegeko rivuga riti: “Kandi bandemere ubuturo bwera, nture hagati muri bo.” (Kuva 25:8). Amabwiriza yuzuye yo kubaka ubuturo bwera yaratanzwe. Kubwo gusubira inyuma kwabo, Abasiraheli bivukije umugisha wo kubana n’Imana kandi n’igihe cyatumye bitabashobokera ko bakubakira Imana ubuturo bwera kugira ngo iture hagati muri bo. Ariko bamaze kongera kugirirwa ubuntu n’Imana, Mose umuyobozi ukomeye yakurikijeho gushyira itegeko ry’Imana mu bikorwa. AA 229.1
Abantu batoranyijwe bahawe n’Imana ubuhanga n’ubwenge kugira ngo bubake iyo nyubako izira inenge. Imana ubwayo yahaye Mose igishushanyombonera cy’uko izaba iteye, ahabwa amabwiriza yihariye arebana n’uko izaba ingana, uko izaba iteye, ibyo bazakoresha bayubaka ndetse n’ibikoresho byose kizashyirwamo. Ahera hubatswe n’intoke z’abantu “hasuraga ha handi h’ukuri,” hari “ibishushanyo by’ibyo mu ijuru” (Abaheburayo 9:24, 23). Cyari ikigereranyo gito cyane cy’ubuturo bwo aho Kristo, umutambyi wacu mukuru akorera kubw’abanyabyaha nyuma y’aho yatangiye ubugingo bwe ho igitambo. Imana yerekeye Mose ku musozi ubuturo bwera bwo mu ijuru maze imutegeka gukora ibintu byose akurikije icyitegererezo yeretswe. Ayo mabwiriza yose Mose yayafatanye ubwitonzi maze ayamenyesha abayobozi b’ishyanga ry’Abisiraheli. AA 229.2
Kugira ngo ubuturo bwera bwubakwe, hari hakenewe imyiteguro ikomeye kandi isaba ibintu bihenze. Ibikoresho byinshi cyane kandi by’igiciro gihanitse byari bikenewe; nyamara Uwiteka yemeye gusa amaturo atanganywe ubushake. Itegeko ry’Imana Mose yasubiriyemo iteraniro ryose ni iri ngo: “Umuntu wese wemezwa n’umutima we azaba ari we mwakira ituro antura.” Kwiyegurira Imana hamwe n’umwuka wo kwitanga ni byo byari ibintu by’ibanze bisabwa mu kubakira Isumbabyose ubuturo. AA 229.3
Abantu bose babishishikariye icyarimwe. “Haza umuntu wese utewe umwete n’umutima we, uwemejwe na wo wese, bazana amaturo batura Uwiteka, yo kuremesha rya hema ry’ibonaniro n’ayo gukoresha imirimo yaryo yose n’ayo kuremesha ya myenda yejejejwe. Haza abagabo n’abagore, abemejwe n’imitima yabo bose, bazana impeta zo mu mazuru n’izo mu matwi n’izishyiraho ikimenyetso n’inigi, byose ari izahabu: bizanwa n’umuntu wese utura Uwiteka ituro ry’izahabu” (Kuva 35:21,22). AA 229.4
“Umuntu wese wari ufite icyo atura cy’ifeza cyangwa icy’umuringa, arakizana, agitura Uwiteka: kandi umuntu wese wari ufite imbaho z’umushita zavamo ikibazwa cyo gukoresha umurimo wose w’ubuturo, arazizana. AA 229.5
“Abahanga b’abagore bose barakaraga, bazana ibyo bakaraze, ubudodo bw’umukara wa kabayonga n’ubw’umuhengeri n’ubw’umuhemba n’ubw’ibitare byiza. Kandi abagore bose batewe umwete n’ubuhanga bwabo bakaraga ubwoya bw’ihene. AA 229.6
“Abatware bazana amabuye yitwa shohamu, n’andi mabuye yo gukwikirwa ngi ahundwe kuri efodi no kuri wa mwambaro wo ku gituza; bazana n’imibavu n’amavuta ya elayo: babizanira ya matabaza na ya mavuta yo gusiga na wa mubavu w’ikivange mwiza.” Kuva 35:23-28. AA 229.7
Igihe ubuturo bwera bwubakwaga, abantu bose, abakuze n’abato - abagabo, abagore n’abana - bakomeje kuzana amaturo yabo, kugeza ubwo abari bashinzwe uwo murimo basanze bafite ibirenze ibyo bagomba gukoresha. Maze Mose ategeka ko batangaza mu nkambi yose bati: “Ntihongere kugira umugabo cyangwa umugore, urema ikindi cyo guturira kuremesha ubuturo bwera. Uko ni ko babujije abantu gutura.” Ukwivovota kw’Abisiraheli ndetse n’uko Imana yagiye ibahana kubera ibyaha byabo byandikiwe kubera umuburo ab’ibisekuru byakurikiyeho. Kandi kwitanga kwabo, umurava wabo ndetse no gutangana ubuntu kwabo ni icyitegererezo gikwiriye gukurikizwa. Abantu bose bakunda kuramya Imana kandi bagaha agaciro umugisha wo kubana nayo kwayo kwera, bazagaragaza umwuka nk’uwo wo kwitanga bategura inzu Imana izabonaniramo na bo. Bazifuza kuzanira Uwiteka ituro ry’inyamibwa mu byo batunze. Inzu yubakiwe Imana ntikwiriye gusigaramo imyenda kuko ibyo bisuzuguza Imana. Umutungo uhagije wo kurangiza uwo murimo ukwiriye gutangwa nta gahato kugira ngo abakozi bashobore kuvuga, nk’uko abubakaga ihema ry’ibonaniro bavuze ngo, “Ntimuzane andi maturo.” AA 230.1
Ubuturo bwera (ihema ry’ibonaniro) bwari bwubatswe ku buryo bwashoboraga kugabwamo ibice byinshi maze Abisiraheli bakabwimukana mu ngendo zabo zose. Kubw’ibyo rero bwari buto, butarengeje uburebure bwa metero cumi n’esheshatu na metero esheshatu n’igice z’ubugari n’ubuhagarike. Nyamara ryari igitangaza. Imbaho zakoreshejwe mu kubwubaka ndetse n’ibikoresho byaryo zari iz’igiti cy’umushita, kitamungwaga nk’ibindi biti byabonekaga aho kuri Sinayi. Inkuta zari bigizwe n’imbaho zemye, zishinzwe mu myobo icuzwe mu ifeza, kandi zikomejwe n’inkingi n’imbariro zizihuza. Ndetse zose zari ziyagirijweho izahabu, bigatuma iyo nyubako isa n’aho ari izahabu nyayo ikomeye. Igisenge cyari kigizwe n’imyenda y’ubwoko bune, umwenda w’imbere ukozwe mu “budodo bw’isine, umuhemba n’umutuku, n’umweru,” kandi iriho imitako y’amashusho y’abakerubi. Indi myenda itatu yari ikozwe mu bwoya bw’ihene, mu mpu z’intama zisizwe irangi ritukura n’impu z’inyamaswa zitwa tahashi, zigerekeranye ku buryo zabaga zirikomeje mu buryo bwose. AA 230.2
Iyo nyubako yari igabanyijwemo ibyumba bibiri bitandukanyijwe n’umwenda mwiza cyane, wari umanitse ku nkingi zisizwe izahabu; kandi umwenda nk’uwo wari ukinze urwinjiriro rw’icyumba cya mbere. Iyo myenda kimwe n’indi yari imanitswe imbere mu gisenge, yari ifite amabara meza cyane y’ubururu n’andi meza cyane yabaga atatswe mu buryo bunogeye amaso, kandi imbere yabaga itatsweho amashusho y’abakerubi baboshwe mu budodo bw’izahabu n’ifeza. Abo bakerubi bagereranya ingabo z’abamarayika bakora mu murimo wo mu buturo bwera bwo mu ijuru kandi bakaba ari imyuka ikorera ubwoko bw’Imana ku isi. AA 230.3
Iryo hema ryera ryari ribambye ahantu hitaruye hakikijwe hitwaga imbuga, rikikijwe uruzitiro rw’imyenda minini ikomeye y’ibara ritukura iziritswe ku nkingi z’ibyuma. Irembo ryinjira muri urwo ruzitiro ryarebaga iburasirazuba bw’urwo rugo. Ryari rikinzwe n’imyenda iboshywe mu bikoresho bihenze kandi mu buhanga, ariko ntiyari ihwanye n’iyo mu buturo bwera. Iyo myenda yari ikoze urugo yari ifite ubuhagarike bungana na kimwe cya kabiri cy’ubuhagarike bw’inkuta z’ubuturo ubwabwo, Ibyo byatumaga ubuturo bubonwa neza n’abantu bari hanze y’urugo. Mu rugo hafi y’umuryango hari igicaniro cy’ibitambo byoswa gikozwe mu muringa. Kuri icyo gicaniro ni ho ibitambo byose byatambiwe Uwiteka byakongorerwaga n’umuriro, kandi ku mahembe yacyo ni ho baminjiraga amaraso y’impongano. Hagati y’icyo gicaniro n’umuryango w’ihema ry’ibonaniro hari igikarabiro cy’umuringa cyakozwe mu birahuri byari byaratanzwe n’abagore b’Abisiraheli ari amaturo y’ubushake. Kuri icyo gikarabiro ni ho abatambyi bagombaga gukarabira intoke n’ibirenge iyo babaga bagiye mu byumba by’ahera n’ahera cyane, cyangwa iyo begeraga igicaniro kugira ngo batambire Uwiteka igitambo cyoswa. AA 230.4
Mu cyumba cya mbere, cyangwa ahera, hari ameza y’imitsima yo kumurikwa, igitereko cy’amatabaza, n’igicaniro cyo koserezwaho imibavu. Ameza y’imitsima yo kumurikwa yari mu ruhande rwerekeye amajyaruguru. Yari arimbishijwe ayagirijweho izahabu nziza. Abatambyi bagombaga gushyiraho imitsima cumi n’ibiri kuri aya meza buri Sabato, igerekeranye mu birundo bibiri kandi ikaminjagirwaho umubavu. Kubera ko imitsima yakurwagaho yabaga ari iyera, yagombaga kuribwa n’abatambyi. Mu ruhande rwerekeye amajyepfo hari igitereko cy’amatabaza gifite amashami arindwi, kiriho n’amatara yacyo arindwi. Amashami yacyo yari arimbishijwe n’uburabyo bucuzwe mu buhanga, cyose gicuzwe mu kibumbe kimwe cy’izahabu gikomeye. Ihema ry’ibonaniro nta madirishya ryagiraga bityo amatara yo muri ryo ntiyigeraga azimira icyarimwe, ahubwo yamurikaga amanywa n’ijoro. Ugiye kugera ku mwenda watandukanyaga ahera n’ahera cyane ari ho hari ubwiza bw’Imana, hari igicaniro cy’imibavu gikozwe mu izahabu. Kuri icyo gicaniro, ni ho umutambyi yagombaga kosereza imibavu buri gitondo n’umugoroba; amahembe yacyo yasigwagaho amaraso y’igitambo cyatambirwaga ibyaha kandi yamishwagaho amaraso ku munsi mukuru w’Impongano. Umuriro wo kuri icyo gicaniro watswaga n’Imana ubwayo. Amanywa na nijoro umubavu wera wakwizaga impumuro yawo muri ibyo byumba byera ndetse no hirya hanze ahakikije ihema ry’ibonaniro. AA 231.1
Urenze uwo mwenda wari utandukanyije ahera n’ahera cyane wageraga ahera cyane, ahaberaga umuhango wagereranyaga umurimo wo guhongerera no gusabira abantu, ari wo wahuzaga ijuru n’isi. Muri icyo cyumba harimo isanduku yari ikozwe mu mbaho z’igiti cy’umushita, isigirijwe izahabu imbere n’inyuma, kandi ifite umuguno w’izahabu ahagana hejuru. Yakorewe kuba ububiko bw’ibisate by’amabuye Imana ubwayo yari yaranditseho Amategeko Cumi. Kubw’ibyo rero, yitwaga isanduku y’isezerano ry’Imana kubera ko Amategeko Cumi ari yo yabaye ishingiro ry’isezerano ryabaye hagati y’Imana n’Abisiraheli. AA 231.2
Umupfundikizo w’iyo sanduku witwaga intebe y’ubuntu. Yari ikozwe mu kibumbe kimwe cy’izahabu nziza, kandi yari iriho abakerubi bakozwe mu izahabu, umwe umwe ahagaze kuri buri mpera. Ibaba rimwe rya buri mukerubi ryari rirambuye ryerekeye hejuru mu gihe irindi ryabaga ritwikiye umubiri (soma Ezekiyeli 1:11) nk’ikimenyetso cyo kubaha no kwicisha bugufi. Uko abo bakerubi bari bameze, berekeranye kandi bicishije bugufi bareba hasi ku isanduku, byagereranyaga icyubahiro abo mu ijuru baha amategeko y’Imana ndetse n’uko bitaye ku nama y’agakiza. AA 231.3
Hejuru y’intebe y’ubuntu hari Shekina, yagaragazaga ko Imana ihari; kandi Imana yamenyekanishirizaga ubushake bwayo hagati y’abo bakerubi. Rimwe na rimwe umutambyi mukuru yahabwaga ubutumwa buvuye ku Mana abubwiwe n’ijwi ryavugiraga mu gicu. Rimwe na rimwe umucyo wazaga ku mumarayika uherereye iburyo bikaba bivuze ko Imana yemeye cyangwa se umwijima cyangwa igicu kikaza ku mumarayika uri ibumoso bikaba byaravugaga ko Imana itemeye cyangwa yanze. AA 231.4
Amategeko y’Imana yari mu isanduku ni yo yari ishingiro rikomeye ry’ubutungane n’urubanza. Ayo mategeko yaciraga urubanza rwo gupfa uwabaga yayishe; ariko hejuru y’amategeko hari intebe y’ubuntu. Kuri iyo ntebe niho hagaragariraga ubwiza bw’Imana kandi kubwo guhongerera, imbabazi zahabwaga umunyabyaha wihannye. Uko ni nako biri mu murimo wa Kristo wo kuducungura, ushushanywa n’umurimo wo mu buturo bwera, “imbabazi n’umurava birahuye, gukiranuka n’amahoro birahoberanye.” Zaburi 85:10. AA 232.1
Nta rurimi rwabasha gusobanura ubwiza bw’ibyari mu buturo bwera. Inkuta zisizwe izahabu zarabagiranaga umucyo uturuka ku gitereko cy’amatabaza gikozwe mu izahabu, amabara arabagirana y’imyenda yari mu ihema yari itatsweho abamarayika barabagirana, ameza, igicaniro cy’imibavu, birabagirana izahabu; hirya y’umwenda wa kabiri hari isanduku yera, iriho abakerubi batangaje, kandi no hejuru yayo hari Shekina izira inenge, ikimenyetse kigaragara cy’uko Yehova ari aho hantu. Nyamara ibyo byose byari ishusho itagaragara cyane y’ubwiza bw’ingoro y’Imana mu ijuru, ari ryo huriro rikomeye ry’umurimo wo gucungura umuntu. AA 232.2
Kubaka iryo hema ry’ibonaniro byatwaye nk’igice cy’umwaka. Ubwo ryaro ryuzuye, Mose yitegereje imirimo yose yakozwe n’abubatsi maze ayigereranya n’icyitegererezo yerekewe ku musozi ndetse n’amabwiriza yari yahawe n’Imana. “Mose yitegereza ibyo baremye byose, abona babikoze uko Uwiteka yategetse; uko ni ko babikoze: Mose abasabira umugisha.” Imbaga y’Abisiraheli yateraniye aho ifite amatsiko menshi yo kureba iyo nyubako yera. Ubwo bitegerezaga ibyo banyuzwe kandi bubashye, inkingi y’igicu yahagaze hejuru y’ubuturo bwera maze iramanuka irabutwikira. “Ubwiza bw’Uwiteka burabagirana bwuzura ubwo buturo.” Habayeho kwigaragaza kw’igitinyiro cy’Imana, ndetse na Mose amara akanya adashobora kwinjira. N’umunezero mwinshi, abantu bitegereje ikimenyetso cyerekana ko umurimo w’intoke zabo wemewe. Baracecetse. Bose basabwe n’umunezero ariko kwishima kw’imitima yabo guhinduka isoko y’amarira y’ibyishimo maze bakajya bongorerana amagambo yo gushima kuko Imana yari yamanukiye kubana na bo. AA 232.3
Kubw’amabwiriza yatanzwe n’Imana, umuryango wa Lewi warobanuriwe kugira ngo ukore umurimo wo mu buturo bwera. Mu bihe bya mbere, buri mugabo yari umutambyi w’umuryango we. Mu minsi ya Ahurahamu, ubutambyi bwafatwaga nk’uburenganzira umwana w’umuhungu w’imfura yavukanaga. None aho kuba imfura z’Abisiraheli bose, Uwiteka yemereye umuryango wa Lewi gukora mu buturo bwera. Kubw’iki kimenyetso cyo kubaha ikuzo Imana yagaragaje ko yemera ubudahemuka bwabo, byaba mu kwirundurira mu murimo wayo no gushyira mu bikorwa urubanza yari iciye igihe Abisiraheli bahakanaga Imana bakaramya inyana y’izahabu. Nyamara kandi umurimo w’ubutambyi wahariwe ab’umuryango wa Aroni. Aroni n’abahungu be bonyine ni bo bemerewe gukora umurimo wo gutambira imbere y’Uwiteka; abasigaye b’uyu muryango bagombaga gutunganya ihema ry’ibonaniro n’ibikoresho birimo, kandi bagombaga gufasha abatambyi mu murimo wabo, nyamara ntibagombaga gutamba ibitambo, gutwika imibavu cyangwa kureba ibintu byera nubwo byabaga bitwikiriwe. AA 232.4
Abatambyi bahawe umwambaro wihariye ujyana n’umurimo wabo. Imana yategetse Mose iti: “Ubohere Aroni mwene so imyambaro yejejwe, ibe iyo kumutera icyubahiro n’umurimbo.” AA 233.1
Ikanzu y’umutambyi usanzwe yabohwaga mu budodo bw’ibara ryera, ikaba iboshywe mu mwenda umwe. Yari ndende ijya gukora ku birenge kandi yabaga ikenyejwe umushumi w’amabara y’ubururu, umuhengeri n’umutuku. Igitambaro cyo ku mutwe cyuzuzaga imyambaro ye y’inyuma. Ubwo Mose yari ahagaze imbere y’igihuru cyakaga yabwiwe gukuramo inkweto ze, kuko aho yari ahagaze hari ahera. Uko ni nako abatambyi batagombaga kwinjira mu buturo bwera bambaye inkweto. Umukungugu wabaga uzifasheho washoboraga guhumanya ahera. Bagombaga gusiga inkweto zabo mu mbuga mbere y’uko binjira mu ihema ryera, kandi na none bagakaraba ibiganza byabo byombi n’ibirenge bataratangira imirimo yabo mu ihema ryera cyangwa ku gicaniro cy’ibitambo byoswa. Uko ni ko bahoraga bigishwa icyigisho cy’uko abashaka kwegera Imana bose bagomba gutandukana n’umwanda uwo ari wo wose. AA 233.2
Imyambaro y’umutambyi mukuru yari ikozwe mu bintu bihenda cyane kandi ikoranywe ubuhanga bwinshi cyane ijyanye n’umurimo we w’icyubahiro. Ku ikanzu y’igitare y’umutambyi usanzwe, umutambyi mukuru yongeragaho ikanzu y’ubururu na yo idozwe mu mwenda umwe. Ku musozo wayo wo hepfo hari harimbishijwe amayugi y’izahabu n’incunda zimeze nk’amapera, ziboshye mu budodo bw’isine n’ubw’umuhemba n’ubw’umutuku. Inyuma y’iyo myambaro hari hari efodi, igitambaro kigufi, cyabaga kigizwe n’izahabu, amabara y’ubururu, umuhemba, umutuku n’umweru. Efodi yari ifashwe n’umushumi ufite amabara nk’ayo, uboshwe neza cyane. Efodi ntiyagiraga amaboko, kandi ku mishumi yayo yo ku ntugu hariho amabuye abonerana abiri yanditsweho amazina y’imiryango cumi n’ibiri y’Abisiraheli. AA 233.3
Hejuru ya Efodu hariho umwambaro wo ku gituza, ukaba wari umwambaro wera wihariye kurusha indi yose y’abatambyi. Uyu nawo wari ukozwe mu bikoresho bimwe n’ibya efodi. Wari ufite impande enye zingana, ufatiwe ku ntugu n’umushumi w’ubururu ufashe mu mpeta z’izahabu. Umusozo wawo wari ugizwe n’amabuye y’agaciro y’ubwoko bunyuranye, kimwe nayubatse imfatiro cumi n’ebyiri z’Umurwa w’Imana. Imbere y’umusozo hari amabuye cumi n’abiri y’izahabu, atondetse ku mirongo iriho amabuye ane ane, kandi nk’uko byari bimeze kuri ya yandi yo ntugu, aya na yo yari yanditsweho amazina y’imiryango y’Abisiraheli. Amabwiriza y’Uwiteka yari ata ngo: “Aroni azajye yambara ku mutima we amazina y’abana ba Isirayeli ari kuri uwo mwambaro wo ku gituza wo kungurisha inama, uko yinjiye Ahera, abe urwibutso rubibukisha imbere y’Uwiteka ubudasiba.” (Kuva 28:29). Ni nako, Kristo, Umutambyi Mukuri ukomeye, kubw’amaraso ye, asabira umunyabyaha imbere ya Data, afite ku mutima we izina ry’umuntu wese wihana kandi wizera. Umuhimbyi wa Zaburi aravuga ati: “[. . .] Ndi umunyamibabaro n’umukene: ariko Uwiteka anyitaho.” Zaburi 40:17. AA 233.4
Iburyo n’ibumoso bw’umwambaro wo ku gituza hari amabuye abiri manini abengerana cyane. Ayo mabuye yitwaga Urimu na Tumimu. Ayo mabuye niyo Imana yamenyekanishirizagamo ubushake bwayo ibinyujije ku mutambyi mukuru. Iyo babazaga Uwiteka ibibazo bikeneye gufatirwa umwanzuro, umucyo wagotaga ibuye ry’iburyo cyari ikimenyetso cy’uko Imana ibyemeye. Ariko iyo igicu cyijimye cyatwikiraga ibuye ry’ibumoso icyo cyari igihamya cy’uko Imana itabyemeye. AA 233.5
Igitambaro cy’umutambyi cyo mu mutwe cyari gifatanishijweho igisate gicuzwe mu izahabu cyanditsweho ngo: “ YEREJWE UWITEKA.” Ikintu cyose cyari gifitanye isano n’imyambaro n’inyifato by’abatambyi cyagombaga kuba giteye ku buryo ukibona azirikana ubutungane bw’Imana, uburyo kuyiramya ari ibyera ndetse n’ubutungane bwagombaga kuranga abaje imbere yayo. AA 233.6
Uretse ubuturo bwera ubwabwo, n’umurimo w’abatambyi nawo wagombaga kuba “ikigereranyo kiranga ibikorerwa mu ijuru.” (Abaheburayo 8:5). Bityo rero, uwo murimo wari ingenzi cyane; kandi Uwiteka abinyujije kuri Mose, yatanze amabwiriza yumvikana neza yerekeye ikintu cyose cyagombaga gukorwa muri uyu murimo. Uwo murimo wakorerwaga mu buturo bwera wari ufite imigabane ibiri: ibyakorwaga buri munsi n’ibyakorwaga rimwe mu mwaka. Ibyakorwaga buri munsi byaberaga ku gicaniro cy’ibitambo byoswa mu rugo rw’ihema ry’ibonaniro ndetse n’ahera; naho ibyakorwaga rimwe mu mwaka byaberaga ahera cyane. AA 234.1
Nta wundi muntu wagombaga kureba mu cyumba cy’ahera cyane uretse umutambyi mukuru wenyine. Umutambyi mukuru yashoboraga kuhinjira rimwe mu mwaka gusa, kandi nabwo amaze kwitegura mu buryo bukomeye. Umutambyi mukuru yajyaga imber y’Imana ahinda umushyitsi, kandi abantu bategerezaga ko agaruka batuje kandi bubashye, imitima yabo yazamuwe mu masengesho basaba umugisha w’Imana. Umutambyi mukuru yahongereraga Abisiraheli imbere y’intebe y’ubuntu; kandi Imana yavuganiraga na we mu gicu cy’ubwiza. Iyo yatindaga muri icyo cyumba akarenza igihe gisanzwe byabateraga ubwoba, ngo ahari ku bw’ibyaha byabo cyangwa ibye bwite yaba yishwe n’ubwiza bw’Uwiteka. AA 234.2
Umurimo wa buri munsi wari ugizwe no gutamba ibitambo bikongorwa n’umuriro bya mu gitondo na nimugoroba, gutanga imibavu ihumura neza ku gicaniro gikozwe mu izahabu, ndetse n’amaturo yihariye kubw’ibyaha by’abantu ku giti cyabo. Habagaho n’amaturo y’amasabato, imboneko z’amezi ndetse n’iminsi mikuru yihariye. AA 234.3
Buri gitondo n’umugoroba wose, inyama zagenewe kuba ituro z’umwana w’intama umaze umwaka zatwikirwaga ku gicaniro, ibyo bikagereranya kwiyegurira Imana kw’ishyanga ryose kwa buri munsi, ndetse no guhora bisunga amaraso y’impongano ya Kristo. Imana yatanze amabwiriza yumvikana neza ko ituro ritangwa ngo ribe igitambo mu buturo bwera rigomba kuba “ritagira inenge.” (Kuva 12:5). Abatambyi bagombaga gusuzuma amatungo yose yazanwe ngo abe ibitambo, kandi bagombaga kwanga itungo iryo ari ryo ryose rigaragaweho ubusembwa. Igitambo “kitagira inenge” cyonyine ni cyo cyashoboraga kuba igishushanyo cy’ubutungane bwuzuye bwa wa Yesu Kristo we wari kuzitanga nk’“umwana w’intama utagira inenge cyangwa ibara.” (1 Petero 1:19). Intumwa Pawulo avuga kuri ibyo bitambo nk’urugero rw’uko abayoboke ba Kristo bagomba guhinduka. Aravuga ati: “Nuko, bene Data, ndabinginga kubw’imbabazi z’Imana, ngo mutange imibiri yanyu, ibe ibitambo bizima byera bishimwa n’Imana, ni ko kuyihorera kwanyu gukwiriye.” (Abaroma 12:1). Tugomba kwitangira umurimo w’Imana, kandi dukwiriye guharanira gutanga itungo ryaba ritunganye uko dushoboye kose. Ntabwo Imana izanezezwa n’ikintu icyo ari cyo cyose giciye munsi y’icyiza kuruta ibindi dushobora gutanga. Abanda Imana n’umutima wose bazifuza kuyikorera umurimo mwiza uruta iyindi mu mibereho yabo, kandi bazahora bashaka guhuza imbaraga zabo zose n’amategeko azabashoboza gukora ibyo Imana ishaka. AA 234.4
Igihe yabaga yosa imibavu, umutambyi yarushagaho kwegera Imana kuruta igihe yabaga akora indi mirimo ye ya buri munsi. Kubera ko umwenda w’imbere mu buturo watandukanyaga ahera n’ahera cyane utageraga ku gisenge cy’iyo nyubako, ikuzo ry’Imana ryagaragariraga hejuru y’intebe y’ubuntu ryabonekaga igice uhagaze mu cyumba cya mbere. Iyo umutambyi yoserezaga imibavu imbere y’Uwiteka, yerekeraga ya sanduku; maze uko umwotsi w’imibavu wazamukaga, ikuzo ry’Imana ryazamukiraga ku ntebe y’ubuntu maze rikuzura ahera cyane, kandi akenshi ryuzuraga ibyo byumba byombi ku buryo byabaga ngombwa ko umutambyi asubira inyuma ku muryango w’ihema ry’ibonaniro. Nk’uko muri uwo muhango ku bwo kwizera umutambyi yarebaga ku ntebe y’ubuntu atashoboraga kubona, ni na ko muri iki gihe abantu b’Imana bakwiriye kwerekeza amasengesho yabo kuri Kristo, Umutambyi Mukuru wabo ukomeye, utaboneshwa amaso ya kimuntu, ubasabira mu buturo bwera bwo mu ijuru. AA 234.5
Umubavu wazamukanaga n’amasengesho y’Abisiraheli, uhagarariye ibyo Kristo yakoze no kudusabira kwe, ubutungane bwe butagira amakemwa bubarwa ku bantu be kubwo kwizera, kandi ubwo butungane akaba ari bwo bwonyine butuma gusenga kw’abanyabyaha kwemerwa n’Imana. Imbere y’umwenda wakingirizaga ahera cyane habaga hari igicaniro cy’imibavu (gusaba ubudasiba) naho imbere y’umuryango w’ahera habaga igicaniro cyo guhongerera guhoraho. Amaraso n’imibavu nibyo byatumaga begera Imana. Ibyo ni ibigereranyo byerekana Umuhuza ukomeye, uwo umunyabyaha wihana kandi wizera ashobora guhererwamo imbabazi n’agakiza. AA 235.1
Uko mu gitondo na nimugoroba abatambyi binjiraga ahera igihe cyo kosa imibavu, ni ko igitambo cya buri munsi cyabaga kigiye gutambirwa ku gicaniro cyo mu rugo. Icyo gihe cyabaga ari igihe gikomeye cyashishikazaga cyane abaje kuramya babaga bateraniye ku ihema ry’ibonaniro. Mbere yo kujya imbere y’ubwiza bw’Imana binyuze mu murimo w’umutambyi, bagombaga kwisuzuma mu mutima kandi bakihana ibyaha. Bafatanyirizaga hamwe gusenga bucece, berekeje amaso yabo ahera. Amasengesho yabo yazamukanaga n’umwotsi w’umubavu mu gihe ukwizera kwishingikirizaga ku byo Umukiza wasezeranwe yagombaga gukora byagereranywaga n’igitambo cy’impongano. Amasaha yari yarashyiriweho gutangirwaho igitambo cya mu gitondo n’icya nimugoroba yafatwaga ko yera kandi yaje kujya yubahirizwa nk’igihe cyahariwe kuramya mu ishyanga ry’Abayuda hose. Mu bihe byakurikiyeho, ubwo Abayuda batatanywaga mu bunyage mu bihugu bya kure, kuri ayo masaha bakomeje kujya berekeza amaso yabo i Yerusalemu bagasenga Imana ya Isiraheli. Muri uwo muco niho Abakristo bafatira urugero rw’amasengesho ya mugitondo na nimugoroba. Nubwo Imana iciraho iteka akamenyero gasanzwe k’imihango itarangwamo umwuka wo kuramya, irebana umunezero mwinshi abayikunda, bicisha bugufi mu gitondo na nimugoroba basaba imbabazi z’ibyaha bakoze kandi basaba imigisha bakeneye. AA 235.2
Imitsima yo kumurikwa yari ituro rihoraho imbere y’Uwiteka. Bityo yari umugabane umwe ugize igitambo cya buri munsi. Yitwaga imigati yo guturwa kuko yahoraga imbere y’Uwiteka (Kuva 25:30). Yari uburyo bwo kuzirikana ko umuntu abeshejweho n’Imana mu byerekeye ibyo kurya by’umubiri by’igihe gito ndetse n’iby’umwuka, kandi ko biboneka gusa binyuze mu murimo wa Kristo. Imana yari yaragaburiye Abisiraheli imitsima ivuye mu ijuru, kandi bari bakibeshejweho n’ubuntu bwayo butagira uko bungana, ari ku byokurya by’umubiri n’imigisha y’iby’umwuka. Manu n’imitsima yo kumurikwa byombi byerekezaga kuri Kristo, Umutsima muzima, uhora imbere y’Imana ku bwacu. Ubwe yaravuze ati: “Ni jye mutsima muzima wavuye mu ijuru.” (Yohana 6:48-51). Iyo mitsima yashyirwagaho umubavu. Iyo iyo mitsima yakurwagaho buri Sabato kugira ngo isimbuzwe indi mishya, wa mubavu watwikirwaga ku gicaniro ukaba urwibutso imbere y’Imana. AA 235.3
Umugabane w’ingenzi cyane mu murimo wakorwaga buri munsi ni umuhango yakorerwaga abantu ku giti cyabo. Umunyabyaha wihanaga yazanaga igitambo cye ku muryango w’ihema ry’ibonaniro, maze, agashyira ikiganza cye ku mutwe w’icyo gitambo, akatura ibyaha bye, nuko mu buryo bwo kugereranya akabyikuraho akabishyira kuri cya gitambo kitagira icyaha. We ubwe rero yasogotaga iryo tungo, maze umutambyi akajyana amaraso yaryo ahera, akayaminjagira imbere y’umwenda ukingiriza ahera cyane habaga harimo isanduku ibitswemo amategeko umunyabyaha yabaga yishe. Muri uwo muhango, binyuze mu maraso, icyaha cyabaga gishyizwe ku buturo bwera mu buryo bwo kugereranya. Hari ubwo amaraso atajyanwaga ahera; ariko icyo gihe inyama zaribwaga n’umutambyi nk’uko Mose yategetse bene Aroni ati: “Mwabujijwe n’iki kurira ahantu hera cya gitambo cyatambiwe ibyaha, ko ari icyera cyane, mukagiherwa kwishyiraho gukiranirwa kw’iteraniro.” (Abalewi 10:17). Iyo mihango yombi yagereranyaga gukura ibyaha ku munyabyaha wihana bikajya ku buturo bwera. AA 236.1
Nguwo umurimo wakorwaga uko bukeye n’uko bwije umwaka ukarangira. Kubera ko ibyaha by’Abisiraheli byashyirwaga ku buturo bwera muri ubwo buryo, ahera haranduzwaga, maze bigatuma hakenerwa umurimo wihariye kugira ngo ibyaha bikurwe ku buturo. Imana yategetse ko buri cyumba cy’ubuturo gitangirwa impongano kimwe n’igicaniro kugira ngo “gihumanurwe, cyezwe gikurweho guhumana kw’Abisiraheli kwinshi.” (Abalewi 16:19). AA 236.2
Rimwe mu mwaka, ku munsi mukuru w’Impongano, umutambyi mukuru yinjiraga ahera cyane kugira ngo yeza ubuturo bwera. Umurimo wakorerwaga aho wasozaga umurimo w’ubutambyi w’umwaka wose. AA 236.3
Ku munsi y’Impongano bazanaga amasekurume y’ihene abiri ku muryango w’ubuturo bwera maze bakayafindira. Ibyo bakoresha ubufindo kimwe cyerekanaga ihene y’Uwiteka, ikindi kikerekana ihene yo koherwa.” Ihene ubufindo bwa mbere bwafataga yatambwagaho igitambo cy’ibyaha by’abantu. Umutambyi yagombaga kujyana amaraso yayo hirya ya wa mwenda watandukanyaga ahera n’ahera cyane maze akayaminjagira ku ntebe y’ubuntu. “Nuko ahongerere Ahera, kubwo guhumana kw’Abisiraheli kwinshi no kubw’ibicumuro byabo, kubw’ibyaha bakoze byose; uko abe ari ko agenza n’ihema ry’ibonaniro, ribana na bo hagati yo guhumana kwabo kwinshi.” (Abalewi 16:16). AA 236.4
“Aroni arambike ibiganza bye byombi mu ruhanga rw’iyo hene nzima, yaturire hejuru yayo gukiranirwa kw’Abisiraheli kose n’ibicumuro byaho byose, ibyaha bakoze byose; abishyire mu ruhanga rw’iyo hene, ayihe umuntu witeguriye ibyo ngo ayijyane mu butayu. Iyo hene ijye ahatagira abantu, yikoreye gukiranirwa kwabo kose, uwo muntu ayirekurire mu butayu.” (Abalewi 16:21,22). Abantu ntibashoboraga kumva yuko bakijijwe umutwaro w’ibyaha byabo iyo hene itaroherwa muri ubwo buryo. Igihe umurimo wo guhongerera wabaga ukorwa, umuntu wese yagombaga kwibabaza. Barekaga imirimo yose, kandi imbaga yose y’Abisiraheli bamaraga uwo munsi bicishije bugufi cyane imbere y’Imana, basenga, biyirije ubusa, kandi bakisuzuma cyane mu mitima. AA 236.5
Ukuri kw’ingenzi kwerekeye guhongerera kwigishwaga abantu binyuze muri uwo murimo wakorwaga rimwe mu mwaka. Mu bitambo by’ibyaha byatambwaga mu mwaka wose, igitambo cy’icyaha gisimbura umunyabyaha cyajyaga cyemerwa, ariko amaraso y’icyo gitambo ntiyabaga yahongereye icyo cyaha mu buryo bwuzuye. Ayo maraso yabaga yatanze gusa uburyo bwo gukura icyaha ku wagikoze kigashyirwa ku buturo bwera. Kubwo kumeneka kw’amaraso, umunyabyaha yazirikanaga ubutware bw’amategeko, akatura ibyaha bye maze akerekana uko yizera wa wundi wajyaga kuzakuraho ibyaha by’abari mu isi. Nyamara ntiyabaga akuweho burundu gucirwaho iteka n’amategeko. Ku munsi w’impongano, umutambyi mukuru yafataga igitambo cy’imbaga y’Abisiraheli, akinjira ahera cyane afite amaraso y’icyo gitambo maze akayaminjagira ku ntebe y’ubuntu, hejuru y’ibisate byanditsweho amategeko. Uko ni ko ibyo amategeko asaba byanyurwaga, kuko yasabaga ko ubugingo bw’umunyabyaha bwakurwaho. Bityo umutambyi nk’umuhuza, yishyiragaho ibyaha, maze yava mu buturo bwera akaba afite umutwaro w’ibyaha by’Abisiraheli. Ubwo yabaga ageze ku muryango w’ihema ry’ibonaniro yarambikaga ibiganza ku mutwe w’ihene yo koherwa maze akayaturiraho “gukiranirwa kw’Abisiraheli kose n’ibicumuro byabo byose, ibyaha bakoze byose; abishyira mu ruhanga rw’iyo hene.” Bityo, ubwo iyo hene yabaga yashyizweho ibyaha yoherwaga, ibyo byaha byabaga bijyanye nayo bikuwe ku bantu iteka ryose. Uko ni ko uwo umurimo wakorwaga ari “igishushanyo n’igicucu cy’ibyo mu ijuru.” Abaheburayo 8:5. AA 237.1
Nk’uko byavuzwe, ubuturo bwera bwo ku isi bwubatswe na Mose akurikije icyitegererezo yerekewe ku musozi. “Bwashushanyaga iby’iki gihe cya none, ubwo abakurikiza amategeko yaryo batura amaturo bagatamba ibitambo.” Ibyumba bibiri by’ubwo buturo byari “ibishushanyo by’ibyo mu ijuru;” Kristo, umutambyi wacu mukuru ukomeye, ni we “ukorera, ahera ho mu ihema ry’ukuri iryo abantu batabambye, ahubwo ryabambwe n’Umwami Imana.” Abaheburayo 9:9; 23; 8:2. Intumwa Yohana yeretswe ingoro y’Imana mu ijuru. Yahabonye “amatabaza arindwi yaka umuriro yamurikiraga imbere y’iyo ntebe.” Yabonye umumalayika “afite icyotero cyacuzwe mu izahabu, ahabwa imibavu myinshi, ngo ayongere ku masengesho y’abera bose, ayishyire ku gicaniro cy’izahabu kiri imbere ya ya ntebe.” (Ibyahishuwe 4:5; 8:3). Muri iri yerekwa, umuhanuzi Yohana yemerewe kureba icyumba cya mbere cy’ubuturo bwera bwo mu ijuru; kandi yahabonye “amatabaza arindwi yaka” n’ “igicaniro cy’izahabu” byahagarariwe n’igitereko cy’amatabaza gikozwe mu izahabu ndetse n’igicaniro cy’imibavu byabaga mu buturo bwera bwo ku isi. Na none “urusengero rw’Imana rwo mu ijuru rwarakinguwe,” (Ibyahishuwe 11:19), maze areba hirya y’umwenda w’imbere abona ahera cyane. Aho ni ho yabonye “isanduku y’isezerano ryayo” (Ibyahishuwe 11:19), yari ihagarariwe n’isanduku yera yabajwe na Mose kugira ngo ibikwemo amategeko y’Imana. AA 237.2
Mose yubatse ubuturo bwera bwo ku isi akurikije “urugero rw’ibyo yari yeretswe.” Pawulo avuga ko “ihema n’ibintu byose barikoreshagamo,” ubwo byari byuzuye, byari “byari ibishushanyo by’ibyo mu ijuru.” (Ibyakozwe n’intumwa 7:44; Abaheburayo 9:21, 23). Kandi Yohana avuga ko yabonye ubuturo bwera bwo mu ijuru. Ubwo buturo bwera, aho Yesu akorera ku bwacu, ni bwo mwimerere Mose yafatiyeho icyitegererezo akubaka ubuturo bwera bwo ku isi. AA 237.3
Ingoro yo mu ijuru aho Umwami w’abami aba, aho “abagaragu ibihumbi n’ibihumbi bamuherezaga, kandi ibihumbi bitabarika bari bahagaze imbere ye” (Daniyeli 7:10), iyo ngoro yuzuye ikuzo ry’intebe y’ubwami ihoraho, aho abaserafi, ari bo barinzi bayo barabagirana, bipfuka mu maso baramya Imana. Nta nyubako yo ku isi ishobora kwerekana ubugari bwayo ndetse n’ubwiza bwayo. Nyamara ukuri kw’ingenzi kwerekeye ubuturo bwera bwo mu ijuru n’umurimo ukomeye uhakorerwa kubw’agakiza ka muntu kwagombaga kwigishwa n’ubuturo bwera bwo mu isi n’imirimo yakorerwagamo. AA 238.1
Amaze gusubira mu ijuru, Umukiza wacu yagombaga gutangira umurimo we w’Umutambyi wacu mukuru. “Kuko Kristo atinjiye Ahera haremwe n’intoke, hasuraga ha handi h’ukuri, ahubwo yinjiye mu ijuru ubwaho, kugira ngo none ahagarare imbere y’Imana ku bwacu.” (Abaheburayo 9:24). Nk’uko umurimo wa Kristo wagombaga kugira imigabane biri ikomeye kandi buri mugabane ugatwara igihe runaka ndetse n’ahantu hihariye mu buturo bwera bwo mu ijuru, ni ko rero umurimo n’umurimo wakorerwaga ku isi wari ugizwe n’imigabane ibiri, ukagira imirimo ikorwa buri munsi ndetse n’umurimo wakorwaga rimwe mu mwaka, kandi umurimo wose wari ufite icyumba cy’ihema ry’ibonaniro wakorerwagamo. AA 238.2
Nk’uko ubwo Kristo yazamukaga mu ijuru yagiye imbere y’Imana, kubw’amaraso ye, agasabira uwizera wihana, ni ko n’umutambyi mu murimo yakoraga buri munsi yaminjagiraga amaraso y’igitambo ahera abigirira umunyabyaha. AA 238.3
Nubwo amaraso ya Kristo agombaga gukiza umunyabyaha wihana ntacirweho iteka n’amategeko, ntabwo akuraho icyaha. Icyaha kiguma mu buturo bwera kugeza ubwo hazaberaho umunsi w’urubanza uheruka, ni ko no mu muhango waberaga mu buturo bwera bwo ku isi amaraso y’igitambo cy’ibyaha yakuraga icyaha ku munyabyaha wihana, ariko cyagumaga mu buturo bwera kugeza ku Munsi w’Impongano. AA 238.4
Ku munsi ukomeye wo gutanga ingororano iheruka, abapfuye bazacirwa “imanza z’ibyanditswe muri ibyo bitabo, zikwiriye ibyo bakoze.” (Ibyahishuwe 20:12). Icyo gihe, kubw’amaraso ya Kristo akuraho ibyaha, ibyaha by’abihannye by’ukuri bose bizahanagurwa mu bitabo byo mu ijuru. Ubwo ni bwo ubuturo bwera buzakurwamo kandi bukezwamo ibyaha byose. Mu buturo bwera bwo mu isi bwashushanyaga ubwo mu ijuru, uwo murimo ukomeye wo kwezaho ibyaha wagereranywaga binyuze mu mirimo yakorwaga ku munsi w’Impongano ari yo kweza ubuturo bwera bwo mu isi byakorwaga bakuramo ibyaha byabaga byarabwanduje binyuze mu maraso y’igitambo cy’ibyaha yabuminjagirwagamo. AA 238.5
Nk’uko ku munsi uheruka w’impongano, ibyaha by’abihana by’ukuri bizahanagurwa mu bitabo byo mu ijuru, ubutazongera kwibukwa cyangwa gutekerezwa ukundi; ni na ko ku munsi w’impongano wo mu buturo bwera bwo ku isi ibyaha byoherwaga mu butayu, bigatandukanywa n’abantu burundu. AA 238.6
Kubera ko Satani ari we nkomoko y’icyaha, akaba ari nyirabayazana w’ibyaha byose byatumye Umwana w’Imana apfa, ubutabera busaba ko Satani azahanwa igihano giheruka. Umurimo wa Kristo wo gucungura abantu no kweza isanzure ryose ho icyaha uzarangizwa no gukura icyaha mu buturo bwera bwo mu ijuru no kubishyira kuri Satani, we uzahabwa igihano giheruka. Ni na ko mu buturo bwera bwo ku isi umurimo wakorwaga rimwe mu mwaka wasozwaga no kweza ubuturo bwera no kwaturira ibyaha ku mutwe w’ihene yo koherwa. AA 239.1
Uko ni ko mu mirimo yo mu buturo bwera, no mu rusengero rwaje kubusimbura nyuma, buri munsi abantu bigishwaga ukuri gukomeye cyane kwerekeye urupfu rwa Kristo n’imirimo ye, kandi rimwe mu mwaka intekerezo zabo zerekezwaga ku bizahaho bizaheruka intambara ikomeye hagati ya Kristo na Satani, ari byo kweza isi n’isanzure ryose ho icyaha n’abanyabyaha. AA 239.2


text:
Bazilika igiye kubakwa i Kibeho ni igisubizo ku bahanyagirirwa
Mu gihe abajya gusengera i Kibeho bavuga ko babura aho bugama iyo imvura ihabasanze, umushumba wa Diyosezi ya Gikongoro avuga ko Bazilika bateganya kuhubaka izatanga igisubizo ku bwugamo.
Ubundi abitabira amasengesho i Kibeho ku itariki 15 Kanama bazirikana ijyanwa mu ijuru rya Bikira Mariya, n’abajyayo ku itariki 28 Ugushyingo bibuka igihe amabonekerwa yatangiriye i Kibeho. Bugama izuba n’imvura mu mitaka baba bitwaje.
Nta n’ubwo babona aho bikinga igihe imvura iguye ari nijoro, ku bitabiriye ibitaramo bibanziriza iyo minsi mikuru nyirizina, kandi icyo gihe iyo imvura iguye ari nijoro no kubona aho baryama ntibiborohera kuko mu kibuga hafi ya bose basasaho utwenda bakaryama, hamwe haba hatose ahandi haretse amazi.
Ni nako byagendekeye abaraye i Kibeho tariki 27 Ugushyingo 2019, kuko ngo imvura nyinshi yahaguye ahagana saa mbiri z’ijoro yabanyagiye bakayitega ibitugu, banashaka aho kuryama bakahabura bamwe bagahitamo kurara batembera bukabakeraho.
Umugabo w’igikwerere witwa Damien Hitimana, tariki 28 yagize ati “Imvura yaraye itunyagira turatota, ntiwareba imyenda twari twambaye, yazambye. Mbega ubu twambaye indi.”
Hélène Mukamabano uri mu kigero cy’imyaka 17 na we yagize ati “Ntabwo twigeze turyama cyangwa ngo twicare kuko hari hatose. Kwari ukurara uzenguruka bukarinda bucya.”
Mu banyagiwe hari abavuga ko hagize ahantu hatwikirwa, bakazajya babona aho bugama, byabafasha kuko imbaraza na za shitingi zihari ubungubu zitakugamamo n’abantu ibihumbi bibiri, mu gihe i Kibeho haba hateraniye ababarirwa mu bihumbi 50.
Mukamabano ati “Nifuza ko hashyirwa amahema menshi, bamwe bakayugamamo abandi bakajya ku mbaraza, byibura hakajya hanyagirwa bakeya.”
Thérésie Mukamana ati “Kubera ko abantu baba bizeye, ubona kunyagirwa ntacyo biba bibatwaye. Ariko hanasakaye cyangwa hagashyirwa amashitingi ntacyo byaba bitwaye.”
Icyakora Hitimana we avuga ko n’ubwo kuhasakara bitashoboka, bitabuza abantu kuza gusenga mu gihe bashaka Imana by’ukuri.
Pierre Claver Uwitonze na we ati “Ntabwo abantu baba bateraniye hano bose babona aho bugama. Icy’ingenzi ni ukwifatanya n’abandi muri iri sengesho rikuru ry’umubyeyi Bikira Mariya.”
Umushumba wa Diyosezi ya Gikongoro, Musenyeri Célestin Hakizimana, avuga ko bateganyaga kubaka Bazilika izaba igizwe n’igice kidatwikiriye gishobora kwakira abantu ibihumbi 100, n’ahatwikiriye hashobora kwakira abagera ku bihumbi 10.
Ariko ngo nyuma yo kubona ukuntu imvura yanyagiye abantu, ari nyinshi, bakabura aho bugama, atekereza gusaba ko igishushanyo mbonera bemeje cyahindurwaho gatoya.
Ati “Kubona abantu banyagirwa gutya ntibyasiga nta kintu dutekerejeho. Komite yiga ku myubakire ya Bazilika ndumva nzayigezaho igitekerezo cyo gutwikira ahantu hamwe na hamwe mu kibuga twateganyaga ko kizakira abantu ibihumbi 100, ku buryo abantu bajya bahugama igihe imvura iguye.”
Immaculée Iribagiza, Umunyarwandakazi uba muri Amerika washinze umuryango witwa Our Lady of Kibeho, ari na wo uri gushakisha amafaranga yo kubaka iyi Bazilika, avuga ko bishimiye ko igishushanyo mbonera cyayo cyemeranyijweho n’ubuyobozi ndetse na kiliziya.
Ngo barateganya gushakisha ubushobozi bwo kuyubaka bubarirwa muri miliyoni 70 z’amadolari ya Amerika angana hafi na miliyari 70 z’Amafaranga y’u Rwanda.
Kandi ngo aya mafaranga bizeye kuyabona kuko hari abantu biteguye kumufasha kuyegeranya, bababazwa no kuba i Kibeho bahagera bakabura aho barara, ugasanga hari n’ibyondo.
Ati “Abakunda bikira Mariya b’iwacu (muri Amerika) baba bavuga bati erega hano ikibazo ni uko tuhagera tukabura aho kurara tukanahasanga ibyondo, nyamara Bikira Mariya wa Lourdes na Fatima badatandukanye n’uwo muri Afurika.”
Ibi babivuga kubera ko basanze baza i Kibeho bagakira nk’uko bisobanurwa na Iribagiza.
Ati “Uwakwereka Abanyamerika banyandikira bambwira ngo bavuze ishapule y’ububabare biyambaza Bikira Mariya w’i Kibeho babona urubyaro batarabyaraga, abo babarirwa muri 65. Hari n’uwambwiye ko yakize kanseri bari bamuhaye amezi abiri yo gupfa. Abo bose baba bavuga ngo dukore iki? Tugufashe iki?”
Ubundi kubaka Bazilika nyirizina babiteganyirizaga miliyoni 50 z’Amadolari, naho 20 zikazifashishwa mu kubaka n’amacumbi ndetse n’izindi nyubako zikenewe nka resitora.
Ibitekerezo ( 3 )
KIBEHO YABAYEHO NGO TUBEHO NTIBAZAKORESHE INGUFU ZUMURENGERA NGO BAGOMBE KUJYA MUMADENI BIKIRAMARIYA AHAZA NTIHARI HUBATSE ABASHORAMARI SINGOMBWA SIMUBUCURUZI TWESE UMURYANGO WABAKUNDA MAMA TUZASHYIRAHO YUBAAKWE
nukuri imana yo mwijuru izabibafashemo kdi natwe tuzashyiraho umusanzu wacu kugirango umubyeyi bikira Mariya ature ahashimishije mwamikazi wa kibeho udusabire
Ni byiza koko,iyo Basilique niyubakwa abantu bazajya basenga mu mutuzo.Iyo abantu bari hanze hari risques nyinshi:hari abatsikira kuri za Escaliers zihari bamwe bagakomereka,hari abamererwa nabi kubera ubukonje bukabije ndetse bagakenera ubuvuzi.Ntitwakwirengagiza kandi ko kurara Mu byatsi no Mu mashyamba hari udukoko(insects)twabaruma tukabanduza indwara.Bizaba byiza nihubakwa amacumbi afite ibyiciro by’ubushobozi bitandukanye Ku buryo cathegories zose z’abantu zakwisangamo.Abadashoboye kwishyura amacumbi nibura bakarara Mu kiliziya hasakaye.Ikindi cyakwigwaho,kiliziya ifatanije na Leta, Ni ukubaka parking nini.Ndashimira ubuyobozi bw’akarere ka Nyaruguru bubatse gare igezweho,ndetse ifite n’ubwiherero bufite isuku,ariko iriya gare ntiyakwakira imodoka nyinshi Mu gihe cy’amasengesho n’indi minsi mikuru.Ndashimira kandi Nyakubahwa president was Republika wahashyize umuhanda.ubu imirimo yo kubaka umuhanda igeze kure.Igisigaye Ni ukumenyekanisha ndetse tukanashishikariza abashoramari baba aba hano Mu Rwanda ndetse n’abo hanze,gushora imari Mu bikorwa bitandukanye I kibeho.


text:
2 Ni byo bitekerezo bimaze gutangwa
-
Igiteye ubwoba nuko bavuga ko n’abatewe URUKINGO barimo kurwara.Twese twari dukwiye kwibaza aho iyi Coronavirus ijyana isi.Aho ntibyaba ari bya bindi Yezu yavuze ko mu minsi ya nyuma abantu bazagira ubwoba bw’ibintu birimo kubera ku isi ?Nange ndahamya ko turi mu minsi ya nyuma. Rwose nk’umukristu,nange ndahamya ko iki atari igihe cyo kudamarara,ahubwo koko dukwiye gushaka Imana cyane,twitegura imperuka isaha n’isaha.Tuge twibuka ko na mbere y’Umwuzure wo ku gihe cya Nowa,Imana yabanje “kuburira abantu”,ikoresheje Nowa.Mwibuke ko abantu bari batuye isi icyo gihe banze kumva ibyo Nowa yababwiraga,kugeza igihe Umwuzure wazaga ukabica bose,hakarokoka abantu 8 gusa bumviraga kandi bagashaka Imana.Yesu wavuze iyo nkuru,yahamije ko ariko bizagenda nagaruka ku munsi w’imperuka.
-
Norvege abantu 13 bamaze guhitanwa n’ingaruka z’urukingo … baruhagaritse.


text:
“Amazu y’abaturanyi bange yagiye afatwa n’inkongi y’umuriro mu bihe bitandukanye, maze ‘kizimyamwoto’ zikaza kuzimya zigasanga ibyinshi byarangije gukongoka. Naje gutekereza icyo nakora kugira ngo abantu bamenye hakiri kare ko inkongi y’umuriro igiye kuba, maze bihutire gutabara”. Uyu ni Ni Nyampinga Natasha w’imyaka 21, wakoze icyuma k’ikoranabuhanga kiburira abantu ko hari inkongi y’umuriro igiye kuba.
Natasha akomoka mu Karere ka Rubavu. Kuva mu buto bwe, ngo yakundaga gufungura ibintu bitandukanye nka radiyo cyangwa telefoni, ngo arebe uko imbere bikoze. Ibi rero bikaba byaramuteye gukura akunda ibintu bijyanye n’ubugenge. Nyuma yaje kujya abona amazu ashya, maze bikamutera ikibazo. Nuko aza kumva ashatse gukora ikintu kizajya kiburira abantu, mbere y’uko inzu ifatwa n’inkongi y’umuriro.
Tuganira, Natasha yabwiye “Ni Nyampinga” ko ubuyobozi bwa Kaminuza ya “STES Rwanda” (Singhad Technical Education Society Rwanda) yigagamo bwamufashije kubona ibikoresho byo gukora icyo cyuma. Yagize ati: “Nkimara kugira iki gitekerezo, nahise nkibwira ubuyobozi bw’ikigo, maze buhita bunyemerera kumfasha bitangoye. Nahise njya kuri interineti, nuko nshaka ibikoresho bikenewe, ndetse nshaka n’uburyo nzabikoresha, maze mbaha urutonde rwabyo. Mu minsi mike bari babingejejeho. Ubwo ni na ko banyunguraga ibitekerezo bishya, bityo bimfasha gukora iki cyuma nihuse.”
Mu byumweru bitatu gusa amaze kubona ibikoresho, ngo Natasha yari arangije gukora icyuma kiburira abantu ko inzu igiye gushya. Nuko ubuyobozi bw’ikigo bumufasha kukijyana mu imurikagurisha ryitwaga “Made in Rwanda”. Nyuma y’uko abantu bagikunze, ubu iki cyuma ngo kiri gusuzumwa na Leta, kugira ngo irebe niba cyatangira gukwirakwizwa mu bantu.
N’ubwo byamugendekeye neza gutya ariko, ngo ntibinabujije ko Natasha yagiye ahura n’ibimuca intege. Abanyeshuri bagenzi be ngo bamubwiraga ko ibyo ari gukora bidashoboka, ngo ko ashobora kuba agiye gusara. Ubundi kandi na bwo ngo hari igihe yabaga ageze kure abikora, hanyuma insinga zigacika, bikamusaba kongera gusubira inyuma, akumva yabireka. Ariko muri ibyo byose, ngo yatewe imbaraga no kubona ubuyobozi bw’ikigo bumukurikiranira hafi, bukanamufasha. Natasha ati: “Abandi banyeshuri na bo babonye ntacika intege ngo mbireke, noneho na bo batangira kumfasha.”
Nzitonda ni umuyobozi w’ikigo Natasha yigamo. Yadutangarije ko ikigo cyabo giharanira gufasha umunyeshuri wese watekereje gukora icyo ari cyo cyose cyagirira akamaro umuryango nyarwanda. Ngo ni uko bafashije na Natasha. Yagize ati: “Burya biba byiza ko iyo umwana aje kugusaba ubufasha ubumuha, kugira ngo akore ibyo yatekereje, kandi abikore neza.” Natasha yibutsa ba Ni Nyampinga ko bashoboye, kandi akabasaba kutihererana ibitekerezo byiza baba bagize. Ati: “Nimureke tubanze turebe ibibazo biri iwacu aho dutuye, turebe uburyo byakemuka, hanyuma tugire uruhare mu kubikemura kandi neza. Ikindi niba ugize igitekerezo, reba umuntu ukuri hafi ukimugezeho, ntabwo yabura kugufasha iyo asanze ufite igitekerezo kiza.”


text:
Urukundo byanze bikunze rufite aho ruhirira buri gihe n’imibonano mpuzabitsina, ariko kenshi muri iyi minsi si ko bose babibona ahubwo ibyo kuryama biza mbere y’urukundo ku buryo bigera aho umuntu aryamana n’undi bavuganye gato nta numwe wibuka izina ry’undi kandi nta n’umwe wicuruza urimo bose ngo ni abana bo murugo cyangwa se umuhungu usanzwe wasohotse agahura n’ibishuko. Mu byukuri ibi birababaje si na byiza na gato tudashyizemo n’amakuba biteza abantu banduye izo ndwara twese tuzi.
Tutibagiwe kandi ko n’ubundi nta rukundo rwabaho nta rari rihari gusa irari ntabwo rigomba kuruta urukundo, umuhungu akubita undi ikofe kugirango amutware umukobwa, ariko kugira ngo yubakane n’uwo mukobwa umuryango ukomeye bisaba urukundo ntabwo ari irari.
Abahungu kenshi nibo bashobora guhita baryamana n’umukobwa ako kanya nta bintu byinshi hanyuma ibyo byifuzo akaba aribyo bitiranya n’urukundo mu by’ukuri ntabwo ari urukundo na ruke, nibyo turebera hamwe icyakwereka ko ufite urukundo cyangwa se ari irari.
Niba ari irari:
-Wita cyane ku mubiri w’umukobwa : rimwe na rimwe ureba uherey ku mabuno uzamura ku gituza isura ukanayigeraho nyuma, benshi ntibanayitaho cyane...ni akabazo !!! Mbere y’uko unamenya izina rye, uba wibaza uko yaba ameze mu buriri.
-Ntiwita na gato kubyo avuga : ntacyo bihindura kuri wowe niba mutarigeze muganira, ntunatinya gukuraho telephone iyo aguhamagaye, ushobora kumara iminsi utamuvugisha keretse yongeye kukwemerera.
-Ushaka kumubona gusa kugira ngo muryamane : gutya buri gihe uba ufite impamvu zo kuvuga iyo aguhamagaye ashaka ko mubonana, kereka iyo ari mu buriri birumvikana. Yakuvugisha ibindi bintu ukumva ntiwishimye.
-Nta gaciro umuha kanini : iyo wisohokeye kuwa gatanu birumvikana ko utamwikoza uba uri kumwe n’abantu bawe mwamara kunywa abiri saa tanu ukaba urahamagaye ngo aze musangire...mvugishije ukuri ibyo wamugurira byose ntabwo ziba ari impuwe.
-Iyo murangije buri gihe uhita ugenda : iyo uri mu buriri nawe isaha na telephone biba bitaretse iruhande, warangiza ntamenya aho unyuze kandi buri gihe uba ufite umuntu uba aguhamagaye, uhita ujya kureba...”Ka ngende hari umuntu umpamagaye byihutirwa ye!"
Iyo ibyo urimo ari urukundo :
- Murishimirana buri gihe : mu biganiro byanyu ibyishimo biba ari byose amasaha akanyura ho nk’iminota, uba wumva ushaka kumva uko umunsi wa mugenzi wawe wagenze ibyo yahuye nabyo n’ibindi nkibyo.
- Ubona ari mwiza buiri gihe : wamusanga mu gitondo mu buriri cyangwa ahandi atakwiteguye buri gihe uba ubona ashimishije amaso yawe
- Wishimira kumarana igihe nawe : mwaryamana mutabikora byose ntabwo uba ubyitayeho cyane, yakubwira ko mugomba gutegereza ukabyemera utaburanye.
- Umwereka inshuti : nyuma yo kumarana nawe iminsi ubona ari ngombwa ko inshuti zawe zimumenya kandi zikamukunda (nubwo hari igihe zigukorana !)rimwe na rimwe n’ababyeyi iyo igihe kigeze.
- Aza cyane mu ma gahunda yawe : niyo waba ufite gahunda yo gusohokana n’abahungu bagenzi bawe, nubwo utamuzana ariko uba wumva byagushimisha kuba mwari kumwe nawe muri ako kanya.
- Buri gihe uramushyigikira : iyo umuntu amuvuze nabi ako kanya uramucyaha kandi ukaburanira umukunzi wawe, buri gihe ugashyigikira ibyo avuze hanze niyo mwaba mugera mu rugo imirwano igakara.
Mu rukundo rero habamo ibintu byinshi tutavuga ngo turangize, ariko ukobiri ni ibintu bigaragarira buri wese ko urukundo rutandukanye n’irari. Irari naryo ni impumyi nk’urukundo gusa ryo riteza ibibazo kurusha urukundo iyo wafashwe n’irari utekerereza hafi cyane bishoboka kandi buri gihe biba ari iby’akanya gato.
Video Abakobwa Beza
Tandukanya urukundo nyarwo n’irari
Urukundo byanze bikunze rufite aho ruhirira buri gihe n’imibonano mpuzabitsina, ariko kenshi muri iyi minsi si ko bose babibona ahubwo ibyo kuryama biza mbere y’urukundo ku buryo bigera aho umuntu aryamana n’undi bavuganye gato nta numwe wibuka izina ry’undi kandi nta n’umwe wicuruza urimo bose ngo ni abana bo murugo cyangwa se umuhungu usanzwe wasohotse agahura n’ibishuko. Mu byukuri ibi birababaje si na byiza na gato tudashyizemo n’amakuba biteza abantu banduye izo ndwara twese tuzi.
Labels: urukundo


text:
Umusozi wa Elayono ni umusozi uba mu gihugu cya Isirayeli. Ni umusozi ufite amateka menshi mu buzima bw’aba Kristo. Niwo Yesu azakandagiraho agarutse aje kwima ingoma y’imyaka 1000 ari kumwe n’itorero. Uyu musozi uteganye n’umusozi wa Siyoni ariwo Salomo yubatseho urusengero niwo Yerusalemu. Uyu musozi uba i burasirazuba bwa Jerusalem. Ufite ubutumburuke bwa metero 815.
Kubera iki witwa umusozi wa Elayono? Ni ukubera ko mu gihe cya Yesu uyu musozi wari uteyeho ibiti bya Elayo. Amavuta yavaga muri izo mbuto za Elayo yabaga agenewe kwimika abami n’abatambyi bakuru.
Uyu musozi ufite amateka menshi.
1. Aha niho Dawidi yatereye ahunga abusalomu. 2 samweli 15: 30.” Dawidi aterera aho bazamukira ku musozi wa Elayono agenda arira ikijyaruguru, yari atwikiriye umutwe adakwese, kandi nabari kumwe na we bose bitwikira imitwe bazamuka barira ikijyaruguru”
Umwami Salomo yari yarubakiye ibigirwamana by’abagore be kuri uwo musozi:
1Abami 11:7, Bukeye Salomo yubakira Kemoshi ingoro ku musozi werekeye I Yerusalemu…
2. 2 Abami 23:13, Kandi ingoro zari ziteganye n’I Yerusalemu zari I buryo bw’umusozi w’ I rimbukiro, izo umwami Salomo yubakiye Ashitaroti ikizira cy’abasidoni, na Kemoshi ikizira cy’abamoabu, na Milikomu ikizira cy’abamoni,….
Uyu musozi kandi kubera ubuhanuzi buri muri zakariya 14:4 , guhera mu kinyejana cya 10 mbere ya Kristo Abayuda bahisemo kuhashyira irimbi. Ubwo buhanuzi bugira buti: “ Uwo munsi azashinga ibirenge bye ku musozi wa Elayono, werekeye I Yerusalemu I Burasirazuba. Uwo musozi wa Elayono uzasadukamo kabiri uhereye I burasirazuba ugeze iburasirazuba. Uzacikamo igikombe kinini cyane, igice cy’umusozi kimwe kizashinguka kijye Ikasikazi, ikindi kizajya ikusi.
Kubera ubu buhanuzi bahisemo kuhashyira irimbi mu rwego rwo kugira ngo Mesiya ubwo azaza akahashinga ibirenge bazahereko bazuke. Hari imva zirenga 70,000.
Imva z’abayuda ziri kuri uyu musozi. Mesiya naza bizera ko bazaherako bakazuka.
Ibindi bikorwa byahabereye :
Kuri uyu musozi kandi niho Yesu yakundaga gusengera. Luka 21 : 37, Iminsi yose yirirwaga mu rusengero yigisha, ariko bwakwira agasohoka akarara ku musozi witwa Elayono.
Igihe bari bari ku musozi wa Elayono nibwo Yesu yigishije intumwa gusenga Dawe uri mw’ijuru.
Aha niho bari bicaye abigisha gusenga. Ni ku musozi wa Elayono.
Yesu ari ku musozi wa Elayono nibwo yahanuye gusenyuka kwa Yerusalemu : Mariko 13 : 3, Yicaye ku musozi wa Elayono, yerekeye urusengero….
Abantu baramuhimbaje uhereye igihe yendaga kugera mw’i banga ry’umusozi wa Elayono, Luka 19 :37-42, Yenda kugera mwibanga ry’umusozi wa Elayono, iteraniro rinini ry’abigishwa be bose batangira kunezerwa … ageze hafi abona umurwa arawuririra ati : « Uyu munsi nawe iyo umenya ibyaguhesha amahoro,ariko noneho bihishwe amaso yawe
Getsemane iri kuri uwo musozi hasi aho utangirira.
Bimwe muri ibyo biti n’ibyo mu gihe cya YESU.
Kuri uyu musozi kandi niho Yesu yatandukaniye n’intumwa ajya mw’ijuru. Ibyakozwe 1 :12, Basubira i Yerusalemu bavuye ku musozi witwa Elayono, ….
Aba Isiramu kuko bemera Yesu nk’umuhanuzi ntabwo bemera ko yapfuye ahubwo bemera ko yazamutse mwijuru adapfuye nkuko tubisanga muri Quran sourate 4, 157-158. Kubwibyo bubatse umusigiti ku musozi Elayono ahantu hari ikimenyetso cy’ikirenge basobanura ko ari ikirenge cya YESU aho yari ahagaze igihe yazamukaga ajya mw’ijuru.
Winjiye imbere ubonamo aho hantu yari akandagiye. Iyo nyubako nayo iri kuri uyu musozi wa Elayono. Ni umusigiti. Yesu ni ikimenyetso kigibwaho impaka nkuko Bibiriya ibivuga koko.
Udukurikire mu nkuru y’ubutaha tuzavuga ku wundi musozi. Yesu abahe umugisha.
[email protected]


text:
1.Ni inshuti gusa
Iyo ufashe umugabo wawe ari kuvugana n’undi muntu mushya,w’igitsina gore,iyo umubajije niba ushobora guhura nawe,umugabo agusubiza agira ati n’amasoni menshi”ni inshuti gusa bisanzwe”kandi nyamara hari igihe aba arenze kuba ari inshuti,ahubwo ari undi mukunzi we ku ruhande cyangwa bafite ikindi kibahuza kirenze ubucuti.
2.Ubaha amabanga yanjye ;ntukore kuri Telefone yanjye
Impamvu yonyine adashaka ko ukora kuri telefone ye,nuko aba afite ubwoba ko ushobora kubona ubutumwa bwe bugufi undi mukobwa cyangwa umugore yamwoherereje cyangwa ubwo we yamwoherereje,cyangwa akaba afitemo amafoto ye ateye isoni muri iyo telefone.
3.Unca Inyuma ?
Abagabo benshi baca inyuma abagore babo bakunze kubashinja kubaca inyuma kuko rimwe na rimwe bumva ko ubwo babikora n’abagore babo babikora,biba bigoranye kwiyumvisha uburyo umugore we atamuca inyuma nawe.
4.Ntuhagije kuri we
Akenshi ibintu byose ukoze we akwereka ko wibeshye,ubundi ntiyaguca inyuma iyo agukunda,cyangwa iyo yumva ko umuhagije,bityo we ubwe niwe wiyumvishya ko utamuhagije ari nayo mpamvu ahita ashaka undi ku ruhande.
5.Mfite akazi kenshi uyu munsi,bityo ndaza gutinda gutaha ho gato
Rimwe na rimwe iyo afitanye gahunda nundi mugore akumvisha uburyo uwo munsi ari bugire akazi kenshi kandi ko ataha bitinze,ubwo nta yindi mpamvu iba imuteye kuvuga ibyo nuko aziko afite ahantu ari buhurire nundi mugora haba muri Hotel cyangwa ahandi hantu.
6.Ndacyagukunda kandi nshaka kubana nawe “iyo afashwe”
Akubwira ko agukunda kandi ko ashaka kugumana nawe kandi ubwo ibyo akubwiye nibyo amaze kubwira undi,impamvu nta yindi ni ukugira ngo atagaragara nabi mu bandi uramutse umutaye uvuga ko wamufashe aguca inyuma.
7.Ntabwo nashatse kukubabaza
Afite ukuri,iyo agiye hanze muri aferi,ntabwo aba yumva ko agiye kuryamana nundi mugore kubera ko ashaka kubabaza umugore we”ashobora kuba abikora ku mpamvu ze atabanje gutekereza uburyo biri bukubabaze.
8.Ntabwo nshaka ku kubura
Mu rwego rwo kugumana icyubahiro,iyo umufashe ari kuguca inyuma ugashaka kwigendera aza agusaba imbabazi avuga ko adashaka ku kubura,gusa icyo gihe umuhitishamo niba azakomeza kuryamana nabandi cyangwa ashaka ku kubura.


text:
Mu gihe u Rwanda n'isi yose bari kwibuka ku nshuro ya 25 Jenoside yakorewe Abatutsi, urubyiruko rubarizwa muri Melody of New Hope Ministry yatangijwe na Adrien Misigaro rwasohoye indirimbo ikubiyemo ubutumwa bw'ihumure ku banyarwanda by'umwihariko ababuze ababo muri Jenoside yakorewe Abatutsi.
Melody of New Hope (MNH) ni Ministry yatangijwe na Adrien Misigaro wamamaye mu ndirimbo za Gospel zirimo; 'Nkwite nde' yakoranye na The Ben, 'Ntacyo nzaba' yakoranye na Meddy, 'Buri munsi' afatanyije na Gentil Misigaro, 'Nzagerayo', 'Mfite impamvu' n'izindi. Kuri ubu urubyiruko rugize Melody of New Hope rwamaze gusohora indirimbo ihumuriza abanyarwanda muri ibi bihe byo kwibuka Jenoside yakorewe Abatutsi mu 1994.
Melody of New Hope Ministry
Ni indirimbo bise 'Hora Rwanda' yasohokanye n'amashusho yayo. Adrien Misigaro yabwiye Inyarwanda.com ko bakoze iyi ndirimbo mu rwego rwo guhumuriza abacitse ku icumu rya Jenoside yakorewe abatutsi banatanga ibyiringiro by'ejo hazaza. Yagize ati: "Message ikubiyemo mu ndirimbo ni iyo guhumuriza imitima y'abacitse ku icumu, dutanga ibyiringiro by'eho hazaza."
AHO ADRIEN MISIGARO YAKUYE IGITEKEREZO CYO GUTANGIZA MELODY OF NEW HOPE
Abajijwe na Inyarwanda.com uko yagize igitekerezo cyo gutangiza Melody of New Hope, Adrien Misigaro yavuze ko yatangije uyu muryango nyuma yo kuva Iwawa akabona urubyiruko ruri kugororwa, bityo agira umutwaro wo kurwanya ibiyobyabwenge mu rubyiruko no gutanga ibyiringiro ku batabifite. Yagize ati: "Melody of New Hope ni ministry natangiye, nyuma yo kuva Iwawa nkabona urubyiruko ruri muri Rehabilitation Center, nagize umutwaro wo kurwanya ibiyobyabwenge no gutanga hope (ibyiringiro) kuri bariya bari hopeless ariko dukoresheje indirimbo n'ibindi bikorwa by'urukundo."
Adrien Misigaro yunzemo ati: "Kugira ngo tubashe gufata imitima ya bariya satani irimo gukoresha, ikabagira imbata z'ibiyobyabgenge. Ariko ministry izakora ibikorwa bitandukanye, mu ma High school ndetse no m ugihugu cyose in general. Nasanze gospel music ari kimwe mu bintu bitanga ibyishimo birenze ibyo drugs zaguha. Ni yo mpamvu nzakoresha intwaro yo kuririmba mu kwegera urubyiruko rukoresha drugs cyangwa rubuze ibyiringiro."
REBA HANO 'HORA RWANDA' YA MELODY OF NEW HOPE MINISTRY


text:
Pageviews all the time
INTASHYO: Intashyo ya SEGAHINDA NGEZAHABAGABO kuri Pawulo Kagame( Igice cya kabiri)/ Nkusi Yozefu
7 comments:
Tanga igitekerezo cyawe kuri iyi nyandiko.UrakozeReplyDelete
Nkusi unyibukoje umwanditsi w`indyoheshya birari, ukukubungera kwa Kagame veritasiyo yavuze yuko arimivumo ibimutera. Yahise inakoresha Bibilia:ReplyDelete
"Uhoraho abaza Gahini ati « Abeli murumuna wawe ari hehe ? », undi ati « Simbizi ! Mbese ndi umurinzi wa murumuna wanjye ? » Uhoraho ati « wakoze ibiki ? Amaraso ya murumuna wawe wamennye, ngaha arantabariza mu gitaka. Ubu ngubu ubaye ikivume ku butaka bwo bwasamye ukabwuhurira amaraso ya murumuna wawe. Nuhinga ubutaka ntibuzongera kukurumbukira ; uzahora uri inzererezi yangara ku isi. »]"
Veritasinfo yavuze yuko imivumo yamaraso Kagame yamennye aariyo yirirwa imuzengurutsa amahanga.ReplyDelete
"Uhoraho abaza Gahini ati « Abeli murumuna wawe ari hehe ? », undi ati « Simbizi ! Mbese ndi umurinzi wa murumuna wanjye ? » Uhoraho ati « wakoze ibiki ? Amaraso ya murumuna wawe wamennye, ngaha arantabariza mu gitaka. Ubu ngubu ubaye ikivume ku butaka bwo bwasamye ukabwuhurira amaraso ya murumuna wawe. Nuhinga ubutaka ntibuzongera kukurumbukira ; uzahora uri inzererezi yangara ku isi. »]"
Ni mumbwire namwe mukoresheje isesengura mwa bakunzi ba shikama banyakugira igihugu. Kukurebera hamwe ubusambo bwa Nyakubahwa Kagame ukwikunda no kwibagirwa inshingano ze nimumbwire iminsi 200 mu mins 365igize umwaka ari hanze y'igihugu ubuse ni umukuru w'igihugu kiba hanze? Iyi niyo ntandaro y'akarengane kuberako uwari gucyaha agatesha aba adahari, uwari guhanura ntaba ahari, ruswa ikavuza ubuhuha kuberako igihugu kiba cyabaye igihuku. Noneho nimwibaze mu minsi 200 mu bihugu byo hanze aho kuryama hakosha kurya no kunywa nta munyarwanda wabyigondera. Kagame yaba ahembwa ayangana iki? Ese reka tubyemere urwanda rugira umutungo kamere nyabaki? Iyi si ya misoro? Iyi si mituweli ikoreshwa mu bindi? Ngaho nimumbwire ko umunsi umwe Kagame yishyura 20000$ kuri hoteri kandi n'iza 500$ zihari mwaba mwibaza aho akomora uyu mutungo kandi abanyarwanda baburara?ReplyDelete
Noneho jye imibare yaranyihishe no gukuba ntabyo nzi mwe mugerageza mumfatire 20000$ x na 800frw=1$ hanyuma nimurangiza mukube na ya minsi 200mu mwaka mwumve ako kayabo yasahuye igihugu uko kangana. Noneho mumbwire icyo yakoze muri iyo minsi yasigaye ku mwaka cyaba cyaragaruje ariya mafaranga? Ikindi nibaza kuki mwarimu arutishwa ibindi bintu byose kugeza n'uyu munsi? Kuki abakozi b'inzego z'umutekano bahembwa intica ntikize abanyarwanda bagakomeza guha amahirwe uyu muntu? Kuki ubuvuzi bucumbagira amafaranga yakagombye gukoreshwa muri uyu mushinga akajya kugura amazu muri USA?.
Nifuzaga kuza gukora isesengura rito kandi na none kucyo bita umwiherero n'imihigo. Ku gitekerezo kindi nimbona akanya.
- KANYAMIBWA NDIMBATITuesday, September 27, 2016 8:08:00 am
Murakoze muvandimwe NkusiReplyDelete
kunyandiko yawe ishimishije kandi inababaje kuko bitumvikana ukuntu ibibazo bishyirwa mu bigomba gukemuka ariko ntibigerweho imyaka igashira indi igataha.Mu nyandiko yanyu musoza mwisabira guhabwa impapuro zabahesha urumiya mu midugudu ngo ibyo byiza bidahera i Kigali gusa, ndagirango nkumenyeshe ko RPF byose yabigezeho kuko yashyizeho ikindi kigo ngo cyo Kwizigamira aho umunyamuryango atangirira ku bihumbi 2000. Ubwo ayo nayo ntawuzamenya irengero ryayo nk'ayo MUGACIRO,ISHEMA RYACU n'ahandi.Njye icyo ntekereza akoreshwa mu kumara imbaga hirya no hino bahemba ibinywamaraso,intasi zabo,kwinezeza muri VOMITORIUM DAY nako Rwanda Day. Ikinyoma no kwikungahaza bya FPR N'ABAMBARI BAYO hari igihe kitari icya kure bizarangira maze abana b'u Rwanda bagasaranganya ibyiza by'igihugu Tudacuranwa. Muti uwo munsi cg icyo gihe ni ryari? Icyo gihe buri wese abigizemo uruhare nuyu munsi twavuga tuti" TWANZE IBIDUKORERWA, TWANZE UKO TUYOBOWE TURANZE" Ntanumwe warenga kuri iyo ndanze ngo yongere gukora no kutuyobora uko abyifuza. Ahubwo tubyemeranyweho ko turi abafanyacyaha kuko tubatiza umurindi mu
-Kutwica
-Kudutindahaza
-Kutwicisha inzara
-Kwimwa uburezi-
Kwimwa ubuvuzi n'ibindi byinshi ntarondoye tuzi nk'abanyarwanda.Bavandimwe turashoboye ikibura n'INKOMARUME mutaramenya ko ihari kandi twayihawe k'ubuntu ntakiguzi ni Nkusi na SHIKAMA.Ndabyibuka atangiza urugamba yise IKARAMU niho abenshi twatangiye kuvuga akaturi ku mutima.Ariko se haburiki ngo tugere ku ntsinzi dukozaho imitwe y'intoki ?IGISUBIZO ni "INKINGI IMWE NIGERA INZU" Umusanzu wa buri munyarwanda ushaka impinduka urakenewe mu ngeri zose z'abanyarwanda yaba urubiruko,abakuze n'abasheshakanguhe umusanzu wanyu urakenewe cyane cyane IBITEKEREZO kuko bidata agaciro nk'ubukungu bw'u Rwanda buva kuri 7% bugakura kuri 6% ngo ubwo bwazamutse.Kuyavuga siko Kuyamara Buri wese atekereze Umusanzu yaha igihugu ke intsinzi iteka.
Mwebwe ikabashishikaje nuko HE Kagame yicara i Kigali kuva 7/24, ibi rero ntabwo bishoboka kuko Kagame akeneye gutembera no kuganira n'abakoresha be bakuru imbona nkubone kuruta ko yakwirirwa aryamye i Kigali, kuko Kagame ntiyashyizweho n'abanyarwanda ahubwo yashyizweho n'abazungu.ReplyDelete
Ibijyanye nuko hakoreshwa umutungo mwinshi ibi ntabwo ari ikibazo kuko umuntu akama izo aragiye, none mwagira ngo akoreshe aye kandi aya Leta ahari?
Kugenda kwa HE Kagame aba afite deals nyinshi arimo kuko hari deals we ubwe yigiramo bitamusabye kohereza intumwa kuko abo yagiye yizera bagiye bamutenguha, ikindi Kagame aba akeneye kwiyegereza abo bazungu bagapanga imbonankubone kuko kugira abo atuma ntabwo ari byiza cyane kuko bituma amabanga amwe amenyekana kandi atari ngombwa
Bantu mutazi umusaraba burya imihigo ni umusaraba rupfu ihekesha abitwa abayobozi kandi ari abateruzi b'ibibindi kuberako ntaho umuntu ahiga kuzana umuzi w'ibuye atarabona aho amabuye amera cg yera akarabya agahundura bagasarura bagahunika. Aya madarubindi y'imihigo atuma abayobozi b'abateruzi b'ibibindi bahorana ubwoba ko umwanya uwo ariwo wose bashobora kwicwa kubera ya ndahiro ya rupfu ko nuhemuka uzicwa nk'abandi bagome bose.ReplyDelete
Ibi bituma ba nyiruguhiga bahugira muri ibyo umujinya bakawutura abaturage badafite epfo na ruguru batazi iyo biva n'iyo bijya wa muzi w'ibuye babatumye bakawuturumbura kuri ngofero udafite na busa.
Umwiherero rero burya iyo bahamagajwe baba bagiye guseruka ibutware ngo barebeko bataba bahugiye mubyo kwiminjiramo agafu ngo batandukire bibaze niba ingoma iriho atari iyi igitugu n'ikiboko. Iyo bagezeyo ukumva Kavakure atangiye kubamokera burya hari ababa batateruye ibibindi uko byakabaye akabakabukira kugirango bongere basubire ibuzimu. Iyo bongeye guhamagazwa ukumva nta kivuzwe burya bose baba barabaye ibikange ahasiga agatsiko kakabyinira ku rukoma amafaranga bakayakegeta kuko abari gusakuza baba basanze barapfuye bahagaze kubera ubwoba.
Muvandimwe, nshuti ya SHIKAMA, turagushimira cyane umuganda utanga wo kubaka URWANDA rushya ubinyujije mu bitekerezo byawe( Komanteri). Kugirango turwanye urukungu rw'Agatsiko ni ngombwa ko buri komanteri ibanza gusuzumwa. Yohereze, irahita ijya ku rubuga mu minota mike niba idatandukira( kuvuga ibitajyanye n'inyandiko), itukana, cyangwa yuzuyemo uburere buke.
Wipfusha komanteri yawe ubusa ukoresha "ANONYMOUS", himba izina urikomeze kuko hari ibihembo mu Kuboza 2016 ku bantu 3 bazaba babaye indashyikirwa mu gutanga ibitekerezo. Dukomeje kubashimira ubwitange n'umurava muhorana. IMANA Y'I RWANDA ihorane namwe iminsi yose.
Dg NKUSI Yozefu
www.shikamaye.blogspot.com
Uharanire ko Ukuri gusimbura ikinyoma.
Email: mahoriwacu@gmail.com; tel: +4745564355


text:
Ubuyobozi bukuru bw’Ingabo z’u Rwanda (RDF) bwatangaje ko ibikorwa by’ingabo bigamije iterambere ry’abaturage bizarangira hagati muri Nzeri, muri icyo gihe hakazitabwa byihariye ku bikorwa birebana n’ubwubatsi ndetse n’ubuhinzi, mu gihe ubusanzwe byagombaga kurangirana n’uwa 31 Nyakanga, bitewe n’impamvu zinyuranye zatumye intego zimwe zitagerwaho akaba ariyo mpamvu bigikomeje.
Bimwe mu byatumye ibikorwa bya RDF bitarangira ku gihe cyateganyijwe harimo imvura ikomeye yaguye mu minsi ishize ndetse n’igihe cyanyuzemo hagati y’imyaka ibiri y’ingengo y’imari, kuko u Rwanda muri Nyakanga rwinjiye mu mwaka wa 2018/2019.
Gahunda za RDF mu bijyanye no kubakira abaturage
RDF yavuze ko kongera igihe cy’ibikorwa byabo mu iterambere ry’abaturage bizatuma yo n’abafatanyabikorwa barushaho kwita ku bikorwa by’ubutabazi mu bwubatsi bw’inzu n’ubuhinzi. Yakomeje itangaza ko kubaka inzu bizagabanya umubare w’abaturage badafite aho batuye by’umwihariko mu Ntara y’Iburengerazuba n’Amajyepfo bagizweho ingaruka n’imvura nyinshi iheruka.
Mu bijyanye no kubaka inzu, RDF yari yiyemeje kubaka inzu 3635, gusa kugeza ku wa 31 Nyakanga inzu 747 zari zitaratangira, 309 ziri gukorerwa umusingi, 1008 ziri kuzamurwa, 205 ziri gusakarwa mu gihe 866 zari zirangiye.
Mu kubaka amashuri RDF yateganyaga 125 ariko kugeza ku wa 31 Nyakanga, 14 yari ari kuzamurwa, 103 ari gusakarwa mu gihe umunani ari yo yari arangiye
Uko ibikorwa bya RDF mu bijyanye n’ubuzima bihagaze
Mu bikorwa RDF igeza ku baturage bijyanye n’ubuvuzi, byo byasojwe ku wa 31 Nyakanga 2018 nk’uko byari byiyemejwe mbere, bigeze ku ntego ya 83.7% bitewe n’ibibazo bijyanye n’ingengo y’imari. Imibare ya RDF igaragaza ko kugeza kuwa 31 Nyakanga 2018, yari imaze kuvura ku buntu abaturage 77,309 mu 113000 yari yiyemeje, bihwanye no kuba yarageze ku ntego kuri 68.4%.
Gusa muri uru rwego rw’ubuvuzi, bitewe n’indwara yavurwaga hari aho intego yagezweho 100% kuko nko mu kubaga abafite ibibazo by’amenyo hateganywaga 200 habagwa 1171 bingana no kugera ku ntego kuri 586%; naho ku bijyanye n’ingingo (Orthopedics) hatangwa ubuvuzi ku 156% no kubaga 152%; naho kuvura indwara z’abagore biba 76.1% mu gihe kuzibaga byari 44.3%.
Muri ibyo bikorwa kandi RDF yasiramuye abagabo 40,390 hakoreshejwe uburyo bw’impeta no kubaga, mu gihe yateganyaga 30,000, bingana no kugera ku ntego ku 135%.
Uko ibikorwa bya RDF byagenze mu bijyanye n’ubuhinzi
Intego RDF yari yihawe mu bikorwa by’ubuhinzi yagezweho hejuru y’intego yari yihawe ariko izakomeza hagamijwe gutegurira ubutaka buhagije mu gihembwe cy’ihinga A, binyuze mu kwifashisha imashini.”
Intego ijyanye n’ubuhinzi yagezweho 110.7% kuko RDF yari imaze gutunganya hegitari 4995.9 mu gihe yari yariyemeje hegitari 4511.
NIKUZE NKUSI Diane


text:
Urukundo ruraryoha, rurashimisha, rurababaza, gusa ibyo byose ubitsinda wubakiye ku nkingi y’urukundo. Urukundo ni ubuzima, umuhanga mu by'urukundo ni we wagize ati ”Urukundo ntirutsindwa ahubwo twebwe dutsindwa gukunda”.
Inkuru
y’umukobwa wari ufite irungu muri we kuko yari ategereje uwamukunda bya nyabyo
akamumara irungu yiyumvagamo. Yakundanye na benshi ariko ntawamumaraga iryo
rungu kugeza ubwo yaje guhura n'uwo yaremewe kandi yigeze kurota igihe yari
muto. Bisa nk'aho yari afite urukumbuzi rw'uwo musore, yibaza uko bazahura bikava
mu nkuru z’inzozi. Ese urwo rwari urukundo rwo kwizerera mu nzozi?.
Umukobwa
yakundaga kurota ibintu kenshi bikaba agashima Imana ku bw'ibyo. Gusa muri we
yahoranaga irungu, kuva yarota umusore amubona munsi y'igiti, izuba
ryarenze kuva icyo gihe irungu ryaragabanutse yiyemeza gutegereza uwo musore.
Uyu mukobwa yakundanye
na benshi batandukanye yibaza ko haba harimo uwo musore, yaramukumbuye cyane pe
igihe kigeze barahura gusa ntibahuye neza neza nk'uko yari yaramurose ahubwo rya
rungu ryahise rishira burundu kandi hari ibyo yabonaga yari yararose. Nuko
barakundana cyane niko kwandika ibaruwa ya mbere ayandikira wa musore agira ati:
“Nanditse
iy’i baruwa numva indirimbo yitwa “Wanyeretse urukundo rurambuye” indirimbo
irimo ubusobanuro bw'urukundo rutangaje mu gice cya mbere, yego iri mu njyana ya
kera ariko ni nziza kuyumva “ese urukundo ni iki?" Nkeneye kwiga byinshi
biguturutseho kuko uri umuhanga mu by’urukundo. Nabibonye muri wowe igihe
watangiraga kuvuga indimi z'urukundo zose, nabonye ufite impano. Ndumva ntameze
neza, ubu ese ni urukundo?
Ndumva
naguruka, mfite inzozi nyinshi gusa mfite ubwoba ese urwo ni urukundo?
Ndikuryama bikanga kubera ibyishimo! Ese urwo ni urukundo? Ndikwiza ibibazo byinshi nti: Ese urukundo
rwa nyarwo ntirwagenda n'iyo wahura n’abantu benshi mugakundana? Inyenyeri
zizira umuntu ku giti cye kandi ndizera ko niba uri uwanjye uzakomeza ube uwanjye
kuko nizeye ko buri muntu agira uwo yaremewe.
Ese ni uko nizerera mu nkuru z'urukundo
n'ibisigo? Ndabyumva ni ubusazi ariko ndi mu rukundo ruri kugengwa n’umutima
rero naretse umutima ngo ukore icyo ushaka, ndikwibuka uburyo undebamo ni ukuri
kubyumva birangora.
Birasa nk'aho
ari igihe cyanjye cy'inzozi reka ngume niryamire nishimira iby'ururundo, nakifuje
kubyuka ndikumwe nawe tubyina injyana imwe, dukina numva ijwi ryawe rinyongorera
mbega urukundo ruri kunyica, ndifuza kukureba mu maso nkakubwira uko nkukunda
maze nawe ukanyikiriza ubwira uburyo unkunda cyane.
Ngwino ufate umwanya ukinire kumeza utsinde,
utange amategeko mu bwami bwawe, reba mu kirere usome ukuntu uri umugabo mwiza,
uri umunyabwenge, umukozi kandi ugira urukundo, uzi gutsindira ahazaza hawe
nanjye mbibonera mu ku kwizereramo. Ngiye gukora amateka aho umugore w'umusizi
w’umusazi azabona inkuru yo kwandikaho. Ndagukunda cyane!”.
Iyi ni inkuru y’urukundo mbara nkuru yanditswe n’umwanditsi: Mukandekezi Assoumini-InyaRwanda.com


text:
Atelier des femmes Poupetiques yashinzwe n’umugore w’umufaransakazi witwa Christine Landeke wasengeraga mu itorero ry’Abaperesebutiriyene (Presbyteriénne), ritagizwa n’abanyamuryango 36 b’abagore mu mwaka 1987 bihuriza muri Cooperative Poupétique la Confiance batangiye badoda ibipupe by’ubwoko butandukanye mu bitenge.
Nyuma ya Jenoside yakorewe Abatutsi mu 1994 barongeye barihuza bariyubaka batagira ari abanyamuryango 11 b’abagore bakomeza kudoda ibipupe by’ubwoko butandukanye mu bitenge banadoda n’imyenda y’abantu batandukanye (abana, abagabo n’abagore), ibikapu.
Cooperative Poupétique la Confiannce ya komeje kwiyubaka iterimbere igenda ibona ibihembo bitandukanye harimo nibyo bahawe na Karere ka Rubavu,yitabira ama murikagurisha atandukanye mu Rwanda.
Umunyamuryango witwa Mushimiyimana Jaqueline avuga ko yinjiye muri cooperative mu 1989 kandi ko byamufashije gushinga urugo,ubu bikaba bimutugiye umuryango. Akomeza avuga ko afite umwana ukunda ibyo akora yumvako nawe azabikora.
Undi munyamuryango n’uwitwa UWIZERA Brigitte akaba amaze imyaka 30 muri cooperative, yinjiyemo afite imyaka 19 , icyo byamugejejeho ni uko ari akazi kamutunze bikaba binamufashije kurihira abana amashuri. Brigitte akomeza avuga ko afite umwana w’umukobwa ubyiga.
Cooperative Poupétique la Confiance ikaba ikorera mwitorero ry’aba Percepterienne mu Rwanda ariko ikaba yakira umuntu wese washaka kuyigana batagendeye ku idini.
Cooperative iherereye mu mujyi wa Rubavu hafi y’urusengero rwaba EPR(Eglise Presbyteriénne au Rwanda, ku muhanda munini ugana ku isoko. Ni ahantu wabasha kugana ushaka kwiga, gusura, gukora ibintu bitandukanye ndetse ukagura icyo ushaka cyose,ugateza aba babyeyi mbere batangije Made in Rwanda mu 1987.


text:
Uyu mwarimu wigisha mu Rwunge rw’Amashuri rwa Nyamirama, avuga ko igitekerezo cyo kwigisha abarimu bagenzi be yakigize amaze kubona icyuho mu bumenyi bw’ikorabuhanga, ahitamo gushyiraho urubuga azajya yifashisha mu kwigisha bagenzi be.
Yavuze ko Leta iri gushyira imbaraga mu kugeza mudasobwa ku mashuri menshi, ndetse Ikigo cy’Igihugu cy’Uburezi, REB, gihugura abarimu mu buryo buhoraho kugira ngo bamenye gukoresha izo mudasobwa, ariko kenshi usanga umubare w’abahugurwa ari muke ugereranyije n’abakeneye ubumenyi.
Iyamuremye wahuguwe na REB ku ikoreshwa ry’ikoranabuhanga, ariko akaba yari asanganywe ubumenyi mu bijyanye na mudasobwa, yabonye uburyo abarimu bagenzi bagira ingorane zo gukoresha izo mudasobwa, ahitamo gushyiraho uburyo azajya abafasha mu gihe bategereje amahugurwa yisumbuye ashobora gutangwa na REB.
Yagize ati “Icyo umushinga ugamije ni ugufasha bagenzi banjye kumenya gukoresha ikoranabuhanga kuko ni ryo rizajya rikoreshwa cyane mu myigishirize igezweho. Ni ngombwa ko abarimu tuba tuzi gukoresha ikoranabuhanga, tukamenya gushakisha amakuru ajyanye n’ibyo twigisha ku buryo ubumenyi duha abana buba bwagutse kandi buri ku rwego mpuzamahanga.”
Iyamuremye yavuze ko hari n’abandi barimu bafite ubumenyi buhagije mu by’ikoranabuhanga bashimye iki gitekerezo yagize, bakazajya bamufasha kwigisha bagenzi babo, ibikorwa bakora nyuma y’amasomo asanzwe agenerwa abanyeshuri.
Yavuze ko kuva yatangira iki gikorwa, “Mbona abarimu benshi babyitabira, bafite ubushake bwinshi ku buryo benshi bifuza kwinjizwa muri iki gikorwa. Ndacyari mu kubaka urubuga tuzajya dukoresha (website), ariko ubu tumaze guhugura abarimu 27, kandi intego ni ukuzahugura abarimu bose twigisha hamwe bitarenze igihembwe gitaha, nkazabona no gukomereza ahandi.”
Igitekerezo cya Iyamuremye kiri mu mishinga iharanira igihembo cy’umwarimu w’indashyikirwa ku rwego rw’igihugu, uretse ko avuga atagitangije kubera aya marushanwa, bityo akazagikomeza nubwo atatsinda.
Uyu mwarimu kandi yasabye bagenzi be kwitinyuka. Yagize ati “Leta yarabitweretse ko Isi tuganamo ari iy’ikoranabuhanga, nk’abarimu rero tugomba gutinyuka tukarikoresha, tukaribyaza umusaruro, rukarigira umusemburo wateza imbere ireme ry’uburezi dutanga, bityo abana bacu bagakura bahangana n’abo mu bindi bihugu kuko bafite ubumenyi bwisumbuye ku ikoranabuhanga no mu bindi byose bize. Ikoranabuhanga ubwaryo ni ishuri, ntabwo dukwiye kuryirengagiza.”
Yashimye uburyo Leta iri kugerageza kugeza ibikoresho mu mashuri, ati “Abana bakeneye kubona izo mudasobwa bakazikoresha, abarimu bakeneye kuzitunga kugira ngo bakore ubushakashatsi, byose Leta iri kubishyiramo imbaraga nubwo atari mu gihugu hose, ariko hari intambwe nini yatewe.”
Iyamuremye yavuze ko igikorwa cye kizakomeza kikagera ku barimu bose babikeneye, akavuga ko ari umusanzu ari kwitura igihugu mu rwego rwo kugira uruhare mu iterambere ry’urwego rw’uburezi.


text:
1. Gukunda umugore we : ku bemera Imana iri ni itegeko Imana yahaye umugabo ryo gukunda umugore we. Urwo rukundo ntirugomba gusubira inyuma, kugira ngo n’abana bazabyara bazavukire mu rukundo.
2. Kutabeshya umugore : umugabo agomba guhora aharanira kubwiza umugore we ukuri. Hari abagabo bavuga ko ukuri kose atari byiza kukubwira umugore, ariko kandi ingaruka ziva muri uko kubeshya zibageraho bombi umugore n’umugabo. Byaba byiza umugabo abyirinze.
3. Kumenya gusaba imbabazi : umugabo akwiye kumenya gusaba imbabazi umugore we, ntiyihagarareho mu makosa kuko ntibyubaka, gusaba imbabazi ntakindi bisaba usibye kwicisha bugufi ukemera amakosa.
4. Kugirira ikizere umugore : Ese ubundi utizeye uwo mwashakanye wakwizera nde ? Iyo umugabo afitiye ikizere umugore we, nawe aramwizera kuko aba abona ko atamubeshya ndetse anamufitiye ikizere, iyo hatangiye kuzamo kubeshyana ikizere kirayoyoka.
5. Gufata umugore nk’umufasha : iyo umugabo yiyemeje gushaka umugore ni uko aba yabonye ko atihagije akeneye umufasha. Uyu mufasha rero akwiye gufatwa neza nta mpamvu yo kumufata nk’igikoresho umubuza uburenganzira bwe. Ikindi ni uko bagomba gufatanya imirimo yo mu rugo.
6. Kwita ku rugo : umugabo afite inshingano zo kwita ku rugo. Umugabo agomba kumenya uko urugo rwe rwifashe ntabiharire umugore gusa, akamenya kuruhahira, akarubamo akamenya uko abana bameze (niba ubafite) akita ku burere bwabo kuko uburere bw’abana bureba ababyeyi bombi.
7. Gushyira hamwe n’umugore : umugabo n’umugore bakwiye gushyira hamwe kuko baba barabaye umwe. Ni byiza bagiye babanza kujya inama yimikoreshereze y’ amafaranga cyangwa n’ibindi byose bikorwa mu rugo.
8. Kugisha inama umugore : iyi nama iruzuzanya n’inama ya 7 kuko umugabo ushyize hamwe n’umugore we bajya inama. Ikajyana kandi n’inama ya 4, kuko iyo ufitiye umugore ikizere kumugisha inama biroroha kuko uba uziko ari bugufashe aguha inama nzima itakugirira nabi. Ntibibujijwe ko umugabo ashobora kugisha inama izindi ncuti, ariko mu gufata icyemezo, akwiriye kujya inama n’umugore bakarebera hamwe igikwiriye.
9. Kwirinda guhararukwa umugore : abagabo bakunda kwinubira impinduka ziba ku bagore babo cyane cyane iyo bamaze kubyara. Aho usanga abagore benshi babyibuha bakava kuri taille,. Umugabo akwiye gukunda umugore we uko byagenda kose, izo mpinduka z’umubiri, ntizikwiriye guhungabanya urukundo rwanyu.
10. Gukunda umuryango : Umugabo agomba gukunda umuryango we (umugore we n’abana) ndetse n’umuryango w’umugore we akawufata nk’uwe kuko baba barabaye umuryango umwe. Agomba kuba umuhuza w’imiryango yombi. Ntakwiye gutiza umurindi abashaka gusenya imiryango.
Video Abakobwa Beza
Ibintu10 byafasha umugabo kubaka urugo rurambye mu mahoro
1. Gukunda umugore we : ku bemera Imana iri ni itegeko Imana yahaye umugabo ryo gukunda umugore we. Urwo rukundo ntirugomba gusubira inyuma, kugira ngo n’abana bazabyara bazavukire mu rukundo.
Labels: urukundo


text:
Ibyiza byo kunywa amazi arimo indimu buri Gitondo.
hari byinshi wavuga ku mazi y’indimu by’ingirakamaro ni icyo byagira icyo bimarira umubiri wawe muri system yawo buri ukwo unyweye amazi arimo indimu buri gitondo. uramutse buri gitondo unyweye (...)Read more
Imirire myiza kandi iboneye
Abantu benshi kuri iyi si ya Rurema nti basobanukiwe imirire myiza icyo aricyo, akabariyo mpamvu ubuzima bwabo bukomeje kwangirika, bujya mukaga ndetse no gutakaza amafaranga bitari bikwiye. (...)Read more
ESE WARI UZI AKAMARO KA KALISIYUMU (CALCIUM) MU MUBIRI
Ese kalisiyumu ni iki ? Kalisiyumu ni umunyu ngugu w’ingenzi cyane ku mikurire y’amagufa mu mubiri,no gukomera kw’amenyo y’umuntu.buri munsi umubiri uba ukeneye hagati ya 800mg na 1300mg. Muri zo (...)Read more


text:
Ubworozi bw’inkoko
Intangiriro[edit | edit source]
Muri rusange, ubworozi bw’inkoko zaba iz’amagi cyangwa se iz’inyama ntibusaba ahantu hanini ho kororera, bukaba bukemura ikibazo cy’ubutaka buke. Mu by’ukuri ubworozi bw’inkoko bukwiranye n’igihe tugezemo cyo kubyaza umusaruro mwinshi ubutaka buto dufite. Urebye ubworozi bw’inkoko, uburyo bifashisha mu cyaro naho bareka inkoko murugo zonyine ntibaziteho cyangwa zikitabwaho gacye.[1]
Imishwi[edit | edit source]
Kuva ku munsi umwe kugeza ku byumweru 4, imishwi y’inkokoz’inyama igomba gushyirwa ahantu hashyushye. Kugira ngo ushyushye imishwi ushobora gukoresha imbabura, cyangwa se amatara y’amashanyarazi. Ubushyuhe bugomba kuba buringaniye, atari bwinshi cyane, ariko na none atari buke cyane. Imishwi ubwayo irabikwereka. (a)Iyo hakonje cyane, imishwi yegera imbabura, (b) haba harimo ubushyuhe bwinshi imishwi igahunga imbabura. (c)Iyo hari umuyaga imishwi yigira uruhande rumwe, naho haba hari ubushyuhe buringaniye (d) imishwi ikaba imerewe neza yisanzuye nk’uko bigaragazwa n’igishushanyo gikurikira.[2]
inkoko zitanga inyama[edit | edit source]
Ubworozi bw’inkoko z’inyama ni ubworozi bumara igihe gito cyane, bityo bukazanira uwabukoze inyungu ku buryo bwihuse. Inkoko z’inyama zariye neza zikabona n’ibya ngombwa byose zikeneye, zishobora gutanga umusaruro nyuma y’iminsi mirongo itanu gusa ! Ni ukuvuga mu gihe kitageze ku mezi abiri. Icyo gihe inkoko imwe uyibaze iba ipima ikilo n’igice (kg 1,5).
Inkoko zitera amagi[edit | edit source]
Kuva ku cyumweru cya 20 kugeza inkoko zishaje, zirya ibiryo byagenewe inkoko zitera (Aliment super ponte). Mbere y’ibyumweru 2 ngo inkoko zitangire gutera, umworozi agomba gushyira mu nzu y’inkoko udusanduku zizateramo kugira ngo zizatangire gutera zaratumenyereye. Iyo inkoko zatangiye gutera, umworozi agomba kunyura mu nzu yazo nibura inshuro eshatu ku munsi kugira ngo akuremo amagi yatewe. Ubworozi bw’inkoko z’amagi burashimishije cyane. Nyuma y’amezi ane gusa, inkoko ziba zatangiye gutanga amagi. Inkoko imwe yatangiye gutera ishobora kugeza ku magi 320 ku mwaka, kandi ishobora kurenza umwaka itera. Amagi rero nta kibazo cyayo kuko igihe utabonye isoko ry’ako kanya ushobora kuyabika icyumweru kirenga mu bushobozi bwawe.
Ubworozi bw’Inkoko zitera amagi, aho ziba, kororoka, ibiryo byazo,umusaruro wazo[3][edit | edit source]
Aho ziba[edit | edit source]
• Inkoko zigomba kuba ahantu zisanzuye kandi hari urumuri n’umwuka bihagije.
• Dore umwanya bateganya uko ugomba kuba ungana :
• 1m² ku mishwi 20 (umunsi umwe kugeza ku minsi 30);
• 1m² ku bigwana 10 (ukwezi kugeza ku mezi 5);
• 1m² ku nkokokazi5 zitera ;
• inkoko zigomba kugira urugo rwo gutemberamo ku zuba. Urwo rugo rugomba kuba ruzitiye kugira ngo zitajya hanze yarwo.
Kororoka[edit | edit source]
• Inkokokazi itangira gutera imaze amezi 5,5 ivutse ;
• Irarira iminsi 21 ;
• Inkokokazi ishobora gutera idafite isake, ariko igatera amahuri ;
• Isake imwe irahagije ku nkokokazi 10 kugira ngo zitere amagi atari amahuri;
Inkokokazi imaze umwaka itera igomba kuvanwa mu bworozi.
Igaburo[edit | edit source]
• Kugira ngo inkoko zikure neza kandi zitange amagi menshi, zigomba kugaburirwa neza;
• Ku bashoboye kubona imvange, dore uko bagomba kuyitanga kuri buri nkoko, ku munsi:
- Icyumweru cya 1 ivutse: gr 15
- Icyumweru cya 8: gr 50
- Icyumweru cya 20: gr 100
- Icyumweru cya 22: gr 120
- Inkoko itera: gr 130
Umusaruro[edit | edit source]
• Inkoko yo mu bwoko bwa RIR (Rhode Island Red) ishobora gutera ku mwaka amagi 220 iyo yafashwe neza. Ni ukuvuga umusaruro w’amagi wa 60% ;
• Inkoko yo mu bwoko Derco, iyo ifashwe neza ishobora gutera amagi 250 ku mwaka. Ni ukuvuga umusaruro wa 69% ku mwaka ;
• Hari ubundi bwoko bushobora gutera amagi 300 ku mwaka, aha twavuga nka Warren ;
• Inkoko isanzwe ya kinyarwanda ishobora gutera amagi 60 kugeza kuri 90 ku mwaka. Mu bwoko bwa kinyarwanda, hagenda habamo zimwe ziba nziza kuruta izindi.
NB: Izi ngero zishobora guhinduka cyane bitewe n’akarere inkoko zirimo ndetse n’ubwoko bw’inkoko IBIRYO BIKENEWE KU NKOKO Z’INYAMA
Ibyiciro by’inkoko zitera amajyi[edit | edit source]
o Imishwi y’inko z’amagi
igomba gushyirwa ahantu hashyushye (ushobora gukoresha imbabura, cyangwa se amashanyarazi). Ubushyuhe bukenewe ku nkoko z’inyama ni nabwo bukenewe ku nkoko z’amagi.
o Ibigwana by’inkoko z’amagi
Ni ukuva ku cyumweru cya cyenda kugeza ku cyumweru cya 20
Ni muri kiriya gihe inkoko zigomba gukurikiranwa, hagakorwa inking zose zabugenewe, isuku ikitabwaho ibiryo n’amazi nabyo bikaba bihagije.
Inkoko zitangiye gutera amagi.
• Kuva ku cyumweru cya 20 kugeza inkoko zishaje (hafi ku byumweru 80),
• Mbere y’ibyumweru 2 ngo inkoko zitangire gutera, umworozi agomba gushyiramo udusanduka inkoko zizatereramo kugirango zizatangire gutera zaratumenyereye.
• Iyo inkoko zatangiye gutera amagi , umworozi agomba kunyura mu nzu y’inkoko nibura incuro enye; mu gitondo mu masaa tatu; saa tanu; saa munani, no ku mugoroba mu ma saa kumi n’imwe, kugirango akuremo amagi inkoko zimaze gutera.
• Gukuramo amagi inshuro nyinshi bituma zitayamena.
Icyitonderwa: Iyi nyandiko tuyikesha Igitabo Agenda y'Umuhinzi cya 2018 cyateguwe na Minisiteri y'Ubuhinzi n'Ubworozi